CELEX: 32010D0608
Language: et
Date: 2009-11-18 00:00:00
Title: 2010/608/EÜ: Komisjoni otsus, 18. november 2009 , riigiabi C 10/09 (ex N 138/09) kohta, mida Madalmaad andsid ettevõtja ING mittelikviidsete varade katteks ja ümberkorralduskava jaoks (teatavaks tehtud numbri K(2009) 9000 all)  EMPs kohaldatav tekst

19.10.2010   
            
            
               ET
            
            
               Euroopa Liidu Teataja
            
            
               L 274/139
            
         KOMISJONI OTSUS,
   18. november 2009,
   riigiabi C 10/09 (ex N 138/09) kohta, mida Madalmaad andsid ettevõtja ING mittelikviidsete varade katteks ja ümberkorralduskava jaoks
   (teatavaks tehtud numbri K(2009) 9000 all)
   (Ainult ingliskeelne tekst on autentne)
   (EMPs kohaldatav tekst)
   (2010/608/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut, eriti selle artikli 88 lõike 2 esimest lõiku,
   võttes arvesse Euroopa Majanduspiirkonna lepingut, eriti selle artikli 62 lõike 1 punkti a,
   olles kutsunud liikmesriike ja teisi huvitatud isikuid üles esitama märkusi vastavalt eespool viidatud sätetele, (1) ei saanud komisjon märkusi üheltki huvitatud isikult,
   ning arvestades järgmist:
   1.   MENETLUS
   
   
               (1)
            
            
               12. novembril 2008 kiitis komisjon heaks erakorralise rekapitaliseerimise juhtumis N 528/08. Rekapitaliseerimise meetme raames märkisid Madalmaad 10 miljardi euro ulatuses ING emiteeritud esimese taseme põhiomavahendite koosseisu kuuluvaid väärtpabereid. Meede kinnitati kuueks kuuks tingimusel, et nimetatud kuue kuu jooksul esitatakse usaldusväärne ümberkorralduskava (2). Pärast ümberkorralduskava esitamist pikendati rekapitaliseerimise meetme kehtivust automaatselt ajani, mil komisjon tegi kava suhtes otsuse.
            
         
               (2)
            
            
               31. märtsil 2009 kiitis komisjon juhtumis C 10/09 (ex N 138/09) ING kasuks kuueks kuuks heaks langenud väärtusega varade meetme seoses Ameerika Ühendriikides asuva Alt-A elamukinnisvaraga seotud hüpoteeklaenudega tagatud väärtpaberite (edaspidi „RMBS”) portfelliga (3). Madalmaade ametiasutused nimetavad kõnealust meedet mittelikviidsete varade katteks antavaks abiks (edaspidi „IABF”). Kuna komisjon kahtles langenud väärtusega varade meetme teatavate aspektide kokkusobivuses komisjoni teatisega langenud väärtusega varade käsitlemise kohta ühenduse pangandussektoris (4) (edaspidi „langenud väärtustega varade teatis”), otsustas ta algatada asutamislepingu artikli 88 lõikes 2 sätestatud menetluse.
            
         
               (3)
            
            
               Komisjoni otsus menetluse algatamise kohta avaldati Euroopa Liidu Teatajas
                   (5). Komisjon kutsus huvitatud isikuid esitama märkusi. Komisjon ei saanud huvitatud isikutelt märkusi.
            
         
               (4)
            
            
               Langenud väärtusega varade meetme kehtivust pikendati komisjoni 15. septembri 2009. aasta otsusega (6).
            
         
               (5)
            
            
               Lisaks andsid Madalmaad krediidigarantiikava raames (heaks kiidetud komisjoni 30. oktoobri 2008. aasta otsusega juhtumis N 524/08 ja pikendatud komisjoni 7. juuli 2009. aasta otsusega juhtumis N 379/09) (7) garantiid ING keskmise tähtajaga kohustustele suurusega i) 9 miljardit USA dollarit (millest on juba välja makstud 8,25 miljardit USA dollarit) ja ii) 5 miljardit eurot (millest on juba välja makstud 4,15 miljardit eurot).
            
         
               (6)
            
            
               25. novembril 2008, 8. aprillil 2009, 18. mail 2009 ja 9. novembril 2009 teatasid turul tegutsevad ettevõtjad komisjonile, et ING Direct Europe oli lühikese ajavahemiku jooksul reklaaminud Madalmaadelt saadud kapitalisüsti ning et seda käsitatakse agressiivse äritegevusena.
            
         
               (7)
            
            
               Komisjoni ja Madalmaade ametiasutuste vahel toimus mitu kohtumist, vahetati meile ning peeti telefonikonverentse.
            
         
               (8)
            
            
               Langenud väärtusega varade meetme raames rakendatud varade hindamise meetoditega seotud küsimustes kasutas komisjon tehnilist abi, mida osutasid komisjonile lepingulised väliseksperdid (Duff & Phelps ja professor Wim Schoutens) ning Euroopa Keskpanga eksperdid.
            
         
               (9)
            
            
               12. mail 2009 esitasid Madalmaad komisjonile ING kontserni ümberkorralduskava, millele lisaks esitati 7. juulil 2009 täiendav teave. Ümberkorralduskava muudeti 22. oktoobril 2009 (käesolevas dokumendis esitatud viiteid ümberkorralduskavale tuleb käsitada viidetena kava viimasele versioonile). Muu hulgas muudeti ka Madalmaadelt saadud kapitalisüsti tagasimaksmise tähtaegu.
            
         
               (10)
            
            
               22. oktoobril 2009 võtsid Madalmaad kohustused seoses ümberkorralduskava rakendamise ja langenud väärtusega varade meetme hüvitamisega.
            
         
               (11)
            
            
               Madalmaad teatasid komisjonile, et asja kiireloomulisuse tõttu on nad erandkorras nõus, et käesolev otsus võetakse vastu inglise keeles.
            
         2.   ASJAOLUDE KIRJELDUS
   
   2.1.   Abisaaja
   
   
               (12)
            
            
               ING moodustavad emavaldusettevõtja ING Groep N.V. (edaspidi „ING Group”), kellel on 100 % osalus ettevõtjates ING Bank N.V. ja ING Verzekeringen N.V., ning kaks tütarvaldusettevõtjat, kes omakorda on vastavalt pangandus- ja kindlustusvaldkonnas tegutsevate tütarettevõtjate omanikud. ING Group koosneb enam kui 70 eraldi üksusest, mis omakorda jagunevad rohkem kui 2 500 juriidiliseks isikuks, kes tegutsevad ligikaudu 50 riigis. 2008. aasta lõpu seisuga oli kontserni bilansi kogumaht 1 332 miljardit eurot, millest rohkem kui 75 % andis ING tegevus pangandusvaldkonnas.
            
         
               (13)
            
            
               Rekapitaliseerimise meedet arvesse võttes oli 2008. aasta lõpus ING panga kapitali adekvaatsuse määr esimese taseme omavahendite alusel 9,3 % ja esimese taseme põhiomavahendite alusel 7,3 %. Kindlustuse puhul oli kapitali kattekordaja 256,5 %.
            
         
               (14)
            
            
               ING Group’i kapitali struktuuri kuulub ka nn põhivõlg (core debt), st kontserni tasandil saadud eelislaen, mis investeeritakse omakapitalina valdusettevõtjatesse ING Bank ja ING Insurance (nn kahekordne võimendus). Lisaks on valdusettevõtjal ING Insurance endal 2,3 miljardi euro suurune nn põhivõlg, mida saab kasutada tema tütarettevõtjate omakapitalina.
            
         
               (15)
            
            
               ING investeerimisportfelli kuulus Alt-A portfell, millest enamikku valitses ING Direct US. ING Direct US oli vastavalt Ameerika Ühendriikide õigusele Ameerika Ühendriikide hoiu- ja laenuühistu, mis oli vajalik selleks, et ING Direct US saaks investeerida suurema osa kogunenud säästudest Ameerika Ühendriikide hüpoteeklaenudesse või nendega seotud investeeringutesse. Sellest tulenevalt paigutas ING olulise osa oma investeerimisportfellist Alt-A Ameerika Ühendriikides asuvasse RMBSi. Alt-A portfell kuulub Madalmaade langenud väärtusega varade meetme alla (nagu kirjeldatud osas 0). Olulise osa ING investeerimisportfellist moodustasid ka ärikinnisvaraga seotud hüpoteeklaenudega tagatud väärtpaberid (CMBS), Ameerika Ühendriikides asuv RMBS ja kinnisvarainvesteeringud, mis ei kuulu langenud väärtusega varade meede alla.
            
         2.2.   Äritegevus
   
   
               (16)
            
            
               2008. aasta lõpus tegutses ING kuues ärivaldkonnas. ING tegeles ka varahaldusega, mis moodustas funktsionaalse osa vastavate piirkondlike kindlustusüksuste tegevusest.
            
         2.2.1.   Jaepangandus
   
   
               (17)
            
            
               ING osutab jaepangandusteenuseid Madalmaades, Belgias, Poolas, Rumeenias, Türgis, Indias ja Tais (ING Direct’i kaudu osutatud jaepangandusteenuseid kirjeldatakse osas 2.2.2). Erapangandusteenuseid osutatakse Madalmaades, Belgias, Luksemburgis, Šveitsis ning erinevates Aasia ning Kesk- ja Ida-Euroopa riikides. ING jaepanganduse alla kuuluvad väikesed ja keskmise suurusega ettevõtted ning keskmise suurusega ärikliendid.
            
         
               (18)
            
            
               Madalmaades ja Belgias kasutab ING jaepanganduses otsepanganduse mudelit ja filiaalide võrgustikku. ING pakub jooksevkontodega seotud teenuseid ja maksesüsteeme, hoiukontosid, hüpoteek- ja tarbijalaene, osutab krediitkaarditeenuseid ning pakub investeerimis- ja kindlustustooteid. Hüpoteeklaene pakutakse otse, müügiesindajate kaudu, ning vahendajate kaudu. Filiaalide võrgustiku kaudu pakub ING kõiki kommertspangandustooteid ning elu- ja kahjukindlustustooteid.
            
         
               (19)
            
            
               Madalmaades on ING turuosa jaepanganduses (eraisikud) pangasuhete puhul 40–50 % (8). Hoiukontode puhul on ING turuosa väärtuse alusel 30–40 % ja hulga alusel 20–30 %. Tarbijalaenude turuosa väärtuse alusel ning hüpoteeklaenude ja erapanganduse turuosad on 10–20 %.
            
         
               (20)
            
            
               Belgias on ING turuosad järgmised: jooksevkontod [10–15] (9) %, tarbijalaenud [20–25] %, hüpoteeklaenud [15–20] %, hoiused [10–15] % ja investeerimisfondid [10–15] %. Poolas on ING turuosa jaepanganduses kokku [5–10] % ja hoiuste puhul [5–10] %. Rumeenias on ING turuosa [0–5] % kõikidest kohustustest ja [0–5] % kõikidest varadest. Türgis on ING turuosa hoiuste valdkonnas [0–5] %.
            
         2.2.2.   ING Direct – jaepangandus
   
   
               (21)
            
            
               ING Direct osutab klientidele internetipõhiseid jaepangandusteenuseid Austraalias, Austrias, Kanadas, Prantsusmaal, Saksamaal, Itaalias, Hispaanias, Ühendkuningriigis ja Ameerika Ühendriikides. Põhitooted on hoiukontod ja hüpoteeklaenud ning üha enam ka investeerimisfondid ja maksekontod.
            
         
               (22)
            
            
               Hoiuste puhul on ING turuosa Saksamaal [5–10] %, Itaalias [0–5] %, Austraalias [0–5] %, Kanadas [0–5] %, Hispaanias, Ühendkuningriigis ja Austrias ligikaudu [0–5] % ning Ameerika Ühendriikides ja Prantsusmaal ligikaudu [0–5] %. Elamukinnisvaraga seotud hüpoteeklaenude puhul on ING turuosa Austraalias [0–5] %, Kanadas [0–5] %, Itaalias [0–5] % ja Hispaanias [0–5] %. Uute elamukinnisvaraga seotud hüpoteeklaenude valdkonnas on ING turuosa Saksamaal [0–5] %. Suurim väljaspool Euroopat tegutsev ING Direct’i üksus on tema Ameerika Ühendriikides asuv tütarettevõtja, kelle turuosa elamukinnisvaraga seotud hüpoteeklaenude valdkonnas on [0–5] % ning kelle bilansimaht oli 2009. aasta esimese kvartali lõpus […] (10) miljardit USA dollarit.
            
         2.2.3.   Hulgipangandus
   
   
               (23)
            
            
               Hulgipanganduses keskendutakse peamiselt Madalmaadele, Belgiale, Poolale ja Rumeeniale, kus pakutakse kõiki tooteid alates kassahaldusest kuni äriühingute finantsjuhtimiseni. Mujal suhtutakse klientidesse ja toodetesse valikulisemalt. Hulgipangandusega tegeleb kuus äriüksust: üldiste laenude ja maksete ning kassahaldusega tegelev üksus (General Lending & Payments and Cash Management), struktureeritud finantsjuhtimisega tegelev üksus (Structured Finance), liisingu ja faktooringuga tegelev üksus (Leasing & Factoring), finantsturgudega tegelev üksus (Financial Markets), muude hulgipangandustoodetega tegelev üksus (Other Wholesale Products) ja kinnisvaraga tegelev üksus (ING Real Estate).
            
         
               (24)
            
            
               Äriklientide puhul on ING turuosa Madalmaades pangasuhete, akreditiivide, rahvusvaheliste maksete ja makseteenuste, laenude ja jooksevkontode ning faktooringu turul [20–30] %. Turuosa on suurim hoiuste ja riigisiseste maksete valdkonnas – [30–40] %. Belgias on ING turuosad järgmised: jooksevkontod [25–30] %, laenud [15–20] %, liisingud [15–25] % ja hoiused [20–30] %.
            
         2.2.4.   Kindlustustegevus ja varahaldus Euroopas
   
   
               (25)
            
            
               Euroopa tegutseb ING kindlustuse valdkonnas peamiselt Madalmaades (peamiselt kaubamärkide ING, Nationale-Nederlanden ja RVS all). ING turuosa elukindlustussektoris on [15–20] % ja kahjukindlustussektoris [5–10] % (2008. aasta ettenähtud maksete kogusumma alusel). Tooteid turustatakse otseturustuskanalite (peamiselt ING ja 2009. aasta alguses INGks ümber nimetatud Postbanki filiaalid) ja maaklerite kaudu. Kahjukindlustussektoris ING väljaspool Madalamaid ei tegutse, välja arvatud Belgias (kus ING turuosa on kahjukindlustussektoris [0–5] %).
            
         
               (26)
            
            
               ING turuosa elukindlustussektoris on Rumeenias [30–35] %, Ungaris [20–25] %, Tšehhi Vabariigis ja Kreekas [10–15] %, Poolas [5–10] %, Slovaki Vabariigis [5–10] % ja Belgias [5–10] %. ING tegutseb ka Hispaanias, Bulgaarias ja Türgis, kus tema turuosa on siiski palju väiksem — alla [0–5] %. ING tegutseb muu hulgas ka nii kohustuslike kui ka vabatahtlike pensionifondide valitsemise valdkonnas. Kohustuslike pensionifondide puhul on ING turuosa Poolas [20–25] % ja Slovakkias [10–15] %. Vabatahtlike pensionifondide puhul on ING turuosa Slovakkias [35–40] %, Tšehhi Vabariigis [10–15] % ja Türgis [5–10] %. Kohustuslike ja vabatahtlike pensionifondide puhul kokku on ING turuosa Rumeenias [35–40] %, Ungaris [10–15] % ja Bulgaarias [5–10] %.
            
         
               (27)
            
            
               Geograafiliste piirkondade lõikes oli ING varade väärtus 2008. aastal Madalmaades […] miljardit eurot, Belgias (ja Luksemburgis) […] miljardit eurot ning Kesk- ja Ida-Euroopas […] miljardit eurot.
            
         2.2.5.   Kindlustustegevus ja varahaldus Põhja- ja Lõuna-Ameerikas
   
   
               (28)
            
            
               ING Insurance Americas tegutseb kahes geograafilises piirkonnas: Ameerika Ühendriikides ja Ladina-Ameerikas. Tema äritegevus Kanada müüdi 2009. aasta alguses. ING Insurance Americas pakub elu- ja kahjukindlustust, pensioniteenuseid (peamiselt kindlaksmääratud sissemaksetega pensioniskeemid), pensionikindlustust, investeerimisfonde, maakleriteenuseid ning institutsioonilisi tooteid, sh konsolideerimisgrupi edasikindlustust ning varahaldustooteid ja -teenuseid.
            
         
               (29)
            
            
               Ameerika Ühendriikides on ING turuosa muutuvate maksetega pensionikindlustuse valdkonnas [5–10] %, elukindlustuse valdkonnas [0–5] % ja nii kindlaksmääratud maksetega pensionikindlustuse kui ka rühmaelukindlustuse valdkonnas ligikaudu [0–5] %. ING pakub pensionitooteid peamiselt Mehhikos, Tšiilis, Peruus, Colombias ja Uruguays. Pensionifondide puhul on ING turuosa suurim Peruus ([30–35] %), Tšiilis ([20–25] %) ja Uruguays ([15–20] %). Elukindlustussektoris on tema turuosa suurim Peruus ([15–20] %) ja Tšiilis ([10–15] %). 2008. aastal oli ING varade väärtus Ameerika Ühendriikides […] miljardit eurot ja mujal Ameerikas […] miljardit eurot.
            
         2.2.6.   Kindlustustegevus ja varahaldus Aasias ning Vaikse ookeani piirkonnas
   
   
               (30)
            
            
               Insurance Asia/Pacific pakub elukindlustus- ja varahaldustooteid ning -teenuseid Aasias ja Vaikse ookeani piirkonnas, kusjuures elukindlustusteenuseid osutatakse üheksas riigis (Austraalia, Uus-Meremaa, Jaapan, Lõuna-Korea, Malaisia, Hongkong, Tai, India ja Hiina) ning varahaldusüksused tegutsevad 12 riigis (üheksa eespool nimetatud riiki ning lisaks Taiwan, Filipiinid ja Singapur). ING on üks suuremaid rahvusvahelisi kindlustus- ja varahaldusettevõtjaid Aasias ja Vaikse ookeani piirkonnas. Kõnealuses piirkonnas on ING varade koguväärtus […] miljardit eurot.
            
         2.3.   Abimeetmed
   
   
               (31)
            
            
               Madalmaad on ING suhtes rakendanud kolme abimeedet.
            
         2.3.1.   Kapitalisüst
   
   
               (32)
            
            
               Esimene meede oli täies mahus Madalmaadelt saadud kapitalisüst, mis võimaldas ING Group’il suurendada oma esimese taseme põhiomavahendeid 10 miljardi euro võrra (11). Komisjon märkis otsuses, millega kiideti heaks ettevõtte päästmisabi (N 528/08), et riigi sekkumise põhjustanud turu usalduse kaotus ING vastu tulenes sellest, et Alt-A portfelli peeti väärtusetuks, turul tunti muret vara väärtuse täiendava vähendamise pärast, ING Insurance vajas täiendavat kapitali ja ING Group’i võla ja omakapitali suhe halvenes. Madalmaade ametiasutuste väitel oleks ING kapitalisüstita küll ellu jäänud, kuid turu usaldus oleks veelgi vähenenud ja likviidsusrisk suurenenud.
            
         
               (33)
            
            
               Esimese taseme põhiomavahendite suurendamiseks antud 10 miljardi euro suuruse kapitalisüsti tulemusel välja lastud väärtpaberite väljalaskehind oli 10 eurot. ING algatusel võib väärtpaberid tagasi osta hinnaga 15 eurot tükk (väljalaskehinnale lisandub 50 % tagasiostupreemia) või konverteerida need kolme aasta möödudes üks ühele lihtaktsiateks. Kui ING kasutab konverteerimise võimalust, võivad Madalmaad määrata väärtpaberite tagasiostuhinnaks 10 eurot tükk, millele lisandub kogunenud intress. Madalmaadele makstakse kupongimäär üksnes lihtaktsiatelt dividendide maksmise korral.
            
         
               (34)
            
            
               Ümberkorralduskava raames esitasid Madalmaad lepingu muudatuse ING poolt esimese taseme omavahendite koosseisu kuuluvate väärtpaberite tagasimaksmise kohta. Muudatuse kohaselt võib ING osta kuni 50 % esimese taseme omavahendite koosseisu kuuluvatest väärtpaberitest tagasi väljalaskehinnaga (10 eurot), millele lisandub 8,5 % aastase kupongimääraga seoses kogunenud intress (ligikaudu 253 miljonit eurot) ja trahv ennetähtaegse tagasiostu eest, kui ING aktsia hind tõuseb üle 10 euro. Ennetähtaegse tagasiostu eest tasutav trahv suureneb koos ING aktsia hinnaga. Ennetähtaegse tagasiostuga seotud preemia arvutamiseks on aktsia hinna ülempiiriks määratud 12,45 eurot (12). Selle hinna juures on aastane trahvimäär 13 %. Ennetähtaegse tagasiostu eest tasutav trahv võib olla kuni 705 miljonit eurot, kui eeldada, et 5 miljardit eurot makstakse tagasi 400 päeva möödumisel väljalaskest. Lisaks on trahvi/preemia alammäär 340 miljonit eurot, mis tagab Madalmaadele minimaalse sisemise tasuvusläve 15 %. Teisisõnu, kuna ING peaks tavapäraselt maksma 2,5 miljardit eurot tagasiostupreemiat, annaks muudatus ING-le tema aktsiate turuhinnast olenevalt täiendava eelise 1,79–2,2 miljardi euro ulatuses. Madalmaad selgitasid, et muudatusega püüti luua ING-le samasugused meetme lõpetamise tingimused, nagu oli Madalmaadelt saadud kapitalisüstidega loodud ettevõtjatele SNS (13) ja Aegon (14). Nimetatud ennetähtaegse tagasimaksmise tingimusi võib kohaldada üksnes 5 miljardi euro tagasimaksmise suhtes (st esialgsest kapitalisüstist 50 % suhtes).
            
         
               (35)
            
            
               ING võib kasutada tagasiostmise võimalust enne 31. jaanuari 2010, kuid kui ING suudab tõendada, et 5 miljardi euro ennetähtaegseks tagasiostmiseks piisavate esimese taseme põhiomavahendite kaasamine ei ole erakordsete turutingimuste tõttu majanduslikult teostatav, pikendatakse nimetatud tähtaega kokkuleppel Madalmaadega 1. aprillini 2010. Komisjon peab tähtaja pikendamise heaks kiitma. ING kavatseb kasutada tagasiostmise võimalust enne 1. jaanuari 2010. Ülejäänud 50 % väärtpaberite tagasimaksmise ja konverteerimise tingimusi ei muudetud.
            
         2.3.2.   Langenud väärtusega varade meede
   
   
               (36)
            
            
               Teine abimeede oli langenud väärtusega varade meede, mida kohaldati Alt-A portfelli suhtes, mille väärtus on oluliselt vähenenud, kurnates negatiivset ümberhindluse reservi. Finantsstabiilsuse tagamiseks taotlesid Madalmaade ametiasutused meetme heakskiitmist enne 31. märtsi 2009. Kui meetmesse oleks tehtud suuremaid muudatusi, oleks ING kandnud suurt raamatupidamislikku kahju.
            
         
               (37)
            
            
               Langenud väärtusega varade meedet kirjeldati üksikasjalikult 31. märtsi 2009. aasta otsuses menetluse algatamise kohta. Meetme ülesehitust käsitletakse üksnes lühidalt enne hüvitise ja tasu struktuuri tehtud peamiste muudatuste selgitamist.
            
         
               (38)
            
            
               Alates 26. jaanuarist 2009 on Madalmaad saanud ING-lt 80 % Ameerika Ühendriikides asuva Alt-A RMBSi langenud väärtusega portfelli (edaspidi „portfell”) rahavoogudest (järgmisel joonisel esitatud voog 4 koos garantiitasuga (voog 5)). Vastutasuks saab ING Madalmaadelt järgmised riskivabad rahavood:
               
                           —
                        
                        
                           tagatud väärtus põhiosamaksete rahavoogude ulatuses kokku 28 miljardit USA dollarit, mis vastab 90 %-le (ostuhind või üleandmishind) 80 % portfellist, s.o 72 % portfellist (voog 1). Kõnealused rahavood toimuvad kord kuus portfelli eluea jooksul;
                        
                     
                           —
                        
                        
                           rahastamistasu (voog 2);
                        
                     
                           —
                        
                        
                           valitsemistasu (voog 3).
                        
                     
         
               (39)
            
            
               Portfelli ülejäänud 20 %-st tulenevad rahavood jäävad ING-le ega kuulu rahavoogude vahetuse alla.
            
         
               (40)
            
            
               ING nõustus tegema Madalmaadele täiendavaid makseid, mis suurendavad oluliselt riigi hüvitist langenud väärtusega varade meetme eest põhjendustes 41, 42 ja 43 kirjeldatud tasude korrigeerimise kaudu.
               
                  
            
         
               (41)
            
            
               Esiteks vähendavad Madalmaad alates 25. oktoobrist 2009 portfelli 72 %-st 57 % (fikseeritud intressimääraga väärtpaberid) rahastamistasu 50 baaspunkti võrra aastas (3,5 %-lt aastas (15) 3 %-le aastas) ja portfelli 72 %-st 43 % (ujuva intressimääraga väärtpaberid) rahastamistasu 50 baaspunkti võrra aastas (intressimääralt LIBOR + 50 baaspunkti aastas kindlaksmääratud LIBORi määrani).
            
         
               (42)
            
            
               Teiseks vähendatakse valitsemistasu (mida Madalmaad maksavad ING-le), mis on 25 baaspunkti aastas tasumata portfelli summast 80 % eest, 15 baaspunkti võrra, st 10 baaspunktini, suurendades garantiitasu (vastavalt põhjendusele 43).
            
         
               (43)
            
            
               Kolmandaks suurendab ING alates 25. oktoobrist 2009 garantiitasu, mis on 55 baaspunkti üleantud portfelli tasumata summa eest, 82,6 baaspunkti võrra aastas, suurendades garantiitasu 137,6 baaspunktini. 67 baaspunktiga 82,6 baaspunktist hüvitatakse valitsemistasu (mida Madalmaad maksavad ING-le) vähenemine 15 baaspunkti võrra ja portfelli üleandmishinna korrigeerimine 52 baaspunkti võrra (mis vastab üleandmishinna vähenemisele 90 %-lt ligikaudu 87 %-le). 15,6 baaspunktiga hüvitatakse tagastamisega seotud korrigeerimine ajavahemikul 26. jaanuarist 2009 (esialgse meetme algus) kuni 25. oktoobrini 2009 (16).
            
         
               (44)
            
            
               Kui Madalmaade ja ING vahel kokku lepitud esialgne meede tühistatakse, (17) kuulub tasumata täiendav makse ajavahemiku 26. jaanuarist 2009 kuni 25. oktoobrini 2009 eest (st 15,6 baaspunkti garantiitasuga seotud korrigeerimisest) ikkagi tasumisele. Kui esialgne meede tühistatakse osaliselt, tuleb nimetatud summa tasuda proportsionaalselt.
            
         
               (45)
            
            
               Kõnealused 2009. aasta oktoobris tehtud muudatused rakendatakse ING ja Madalmaade vahel sõlmitava eraldi lepinguga, et esialgset meedet mitte killustada. Madalmaad kohustuvad teatama komisjonile esialgse meetme täielikust või osalisest tühistamisest.
            
         2.3.3.   Garantiid
   
   
               (46)
            
            
               Vastavalt Madalmaade krediidigarantiikavale (juhtum N 524/08) andsid Madalmaad garantiid ING keskmise tähtajaga kohustustele suurusega i) 9 miljardit USA dollarit (millest on juba välja makstud 8,25 miljardit USA dollarit) ja ii) 5 miljardit eurot (millest on juba välja makstud 4,15 miljardit eurot). ING maksab garantiitasu keskmiselt 84 baaspunkti tagatud summalt.
            
         
               (47)
            
            
               Madalmaad kinnitavad, et kõikidest ING-le antud täiendavatest garantiidest teatatakse eraldi. Samuti teatatakse komisjonile eraldi kuni […] miljardi euro suurusest garantiist, mida Madalmaad kohustusid andma ümberkorralduskava rakendamisel Westland Utrecht Hypotheekbank (WUH)/Interadviese rahastamiseks vastavalt põhjendustele 55 ja 85. Kõnealused garantiid summas […] miljardit eurot moodustavad käesolevas otsuses käsitletud ümberkorralduskava lahutamatu osa, kuid garantiide vajalikkuse ja hüvitamise otsustavad siiski Madalmaad ning seda hindab komisjon pärast meetmest teatamist eraldi otsuses.
            
         3.   ÜMBERKORRALDUSKAVA
   
   3.1.   Kavaga ette nähtud meetmed
   
   
               (48)
            
            
               ING kavatseb lihtsustada kontserni struktuuri, vähendada kulusid ja riske ning loovutada mitu üksust, töötada välja jätkusuutliku tasustamispoliitika, kohandada oma kapitali struktuuri, kehtestada uued sisemised kapitali adekvaatsuse määra eesmärgid ja suurendada muude kui deposiitide pikaajalist rahastamist. Ümberkorralduskava kavatsetakse rakendada viie aasta jooksul.
            
         
               (49)
            
            
               Kontserni struktuuri lihtsustamiseks liitis ING kuus ärivaldkonda kaheks üksuseks – pangandus ja kindlustus. Kumbki üksus vastutab enda strateegia elluviimise ja bilansi juhtimise eest. Ümberkorralduskava kohaselt tegeleb ING üksnes pangandusega ja loobub aja jooksul kindlustustegevusest.
            
         
               (50)
            
            
               Pangandustegevus keskendub peamiselt Euroopale ja valikuliselt tegutsetakse teistes maailma piirkondades, kus on kasvuvõimalused. Strateegiliselt kavatseb ING keskenduda eelkõige stabiilsele kasumlikule jaepangandusele väljakujunenud turgudel, valikulistele jaepanganduse kasvuvõimalustele Kesk- ja Ida-Euroopas ja Euroopale suunatud kommertspangandusele, mis on kooskõlas jaepanga ja spetsialiseeritud finantseerimisasutuse tegevusega. Panga tegevus põhineb standardtoodetel ja on kõrgelt automatiseeritud. Investeeringute, näiteks varadega tagatud väärtpaberite omandamise asemel loob kontsern üha rohkem enda varasid.
            
         
               (51)
            
            
               2009. aastal kavatsetakse kulusid vähendada 1,3 miljardi euro võrra. 35 % vähenemisest saavutatakse täistööajaga töötaja kohta taandatud kulude vähendamisega ja 65 % muude kulude, sh välistööjõu, turunduse ja Vormel 1 võidusõitudega seotud kulude vähendamisega. Ka peakontor vähendab kulusid. Alates 2009. aasta augustist on kulusid vähendatud juba 800 miljoni euro võrra. Kulude kavakohaseks vähendamiseks moodustas ING ümberkorralduseraldise suurusega ligikaudu 450 miljonit eurot (pärast maksude mahaarvamist).
            
         
               (52)
            
            
               Samuti kavatseb ING võtta meetmeid riskide vähendamiseks, näiteks riskiturbekavad, riskantsete positsioonide vähendamine ja sulgemine ning omakapitali investeeringute vähendamine. Investeerimisportfelli puhul sai ING Madalmaadelt abi Alt-A langenud väärtusega varade meetme näol. ING rakendab täiendava meetmena muu hulgas mitme varadega tagatud väärtpaberi ümberliigitamist müügivalmis olevate väärpaberite kategooriast tähtajani hoitavate väärtpaberite kategooriasse, vähendades sellega negatiivse ümberhindluse reservi volatiilsust. ING vähendab oma investeeringuid Ameerika Ühendriikides asuvate CMBSi ja RMBSi kõrgema riskiteguriga varadesse. Lisaks ei tee ING uusi algatusi, mille eesmärk on suurendada otseseid kinnisvarainvesteeringuid.
            
         
               (53)
            
            
               Komisjon leiab, et ING võtab vastu [mõistliku] äristrateegia, eelkõige seoses ING Directi’iga, kuna ING soovib […] äritegevuses tugineda õiglasele hinnakujundusele […] (18) ning ei kavatse tegutseda hinnaliidrina.
            
         
               (54)
            
            
               ING kavandab uue äristrateegia kohaselt mitme üksuse loovutamist, mis mõjutab oluliselt tema bilanssi. Võttes aluseks ING üksuste suurused 30. septembril 2008, väheneb ING bilansimaht tema muudetud ümberkorralduskavaga ette nähtud ümberkorraldusmeetmete tulemusel eeldatavasti 616 miljardi euro võrra. Bilansimahu vähenemine 616 miljardi euro võrra saavutatakse pankade võimenduse vähendamise ja bilansside ühendamisega (ligikaudu […] miljardit eurot), pankade loovutamisega (kokku ligikaudu […] miljardit eurot) ja ING Insurance’i täieliku loovutamisega (kokku ligikaudu […] miljardit eurot). Kuigi kindlustustegevuse bilanss oli panganduse omast väiksem, saadi enne kriisi ligikaudu 50 % ING tuludest kindlustustegevusest (19). Võrreldes 2008. aasta kolmanda kvartali bilansiga (st 1 376 miljardit eurot) väheneb bilansimaht ligikaudu 45 %.
            
         
               (55)
            
            
               Ümberkorralduskava kohaselt eraldab ING loovutamise osana Madalmaades täisvõimsusega tegutseva ja loovutamiskõlbliku jaepangandusettevõtte (vt täpsemalt põhjendus 85) – praeguse Interadviese (Westland Utrecht Hypotheekbank, Westland Utrecht Effectenbank ja Nationale Nederlanden Hypotheekbedrijf, Nationale Nederlanden Financiële Diensten), millega liidetakse endise Postbanki tarbijalaenude portfell. ING soovib eraldada Interadviese tegevuse (edaspidi „WUH/Interadvies”) [üksikasjaliku ajakava alusel]. Üksuse bilansi kogumaht on ligikaudu [25–50] miljardit eurot.
            
         
               (56)
            
            
               […] WUH/Interadviese loovutamine ei ohusta finantsstabiilsust; Madalmaade ametiasutused esitasid sõltumatu eksperdi läbiviidud Madalmaade jaepangandusturu uuringu tulemused, mille kohaselt ei ole jooksevkontod hüpoteeklaenude ja muude pangandustoodete turustamiseks Madalmaades ja eelkõige ING puhul esmatähtsad, kuigi neid peetakse üldiselt jaepanganduses ristmüügi põhitoodeteks. Lisaks ilmneb uuringust, et Internet on Madalmaades oluline turustuskanal ning see vähendab vajadust omada pangandustoodete turustamiseks filiaalide võrgustikku. Madalmaade ametiasutuste väidete kohaselt saab muud tooted liita hüpoteeklaenudega, mida turustab WUH/Interadvies. Eelkõige saab muude toodete turuletoomiseks kasutada üleantud tarbijalaenude portfelli.
            
         
               (57)
            
            
               Täpsemalt kavatseb ING müüa või loovutada järgmised ettevõtted, tegevused ja tooted:
               
                           —
                        
                        
                           ING Life Taiwan (lõpetatud);
                        
                     
                           —
                        
                        
                           ühekordse sissemakse ja muutuvate maksetega pensionikindlustuse (SPVA) müügi lõpetamine Jaapanis (lõpetatud);
                        
                     
                           —
                        
                        
                           olemasoleva muutuvate maksetega pensionikindlustuse portfelli müümine Ameerika Ühendriikides;
                        
                     
                           —
                        
                        
                           finantstoodete portfelli müümine Ameerika Ühendriikides;
                        
                     
                           —
                        
                        
                           loobumine ING Direct’i kavandatud asutamisest Jaapanis (lõpetatud);
                        
                     
                           —
                        
                        
                           Non-life Insurance Kanada loovutamine (lõpetatud);
                        
                     
                           —
                        
                        
                           pensionikindlustuse ja hüpoteeklaenude alase tegevuse loovutamine Tšiilis (lõpetatud);
                        
                     
                           —
                        
                        
                           Insurance Russia – Non State Pension Fund’i loovutamine (lõpetatud);
                        
                     
                           —
                        
                        
                           Insurance Argentina – Origines Seg. De Retiro loovutamine (lõpetatud);
                        
                     
                           —
                        
                        
                           Insurance Asia Hongkongis paiknevate platvormiteenuste loovutamine (lõpetatud);
                        
                     
                           —
                        
                        
                           Private Banking Asia ja Private Banking Switzerland’i loovutamine (leping sõlmitud);
                        
                     
                           —
                        
                        
                           US Group Re Insurance’i loovutamine (leping sõlmitud);
                        
                     
                           —
                        
                        
                           Insurance Asia/Pacific’i loovutamine (Austraalia (leping sõlmitud), Uus-Meremaa (leping sõlmitud), Jaapan, Korea, Hongkong, India, Tai, Malaisia);
                        
                     
                           —
                        
                        
                           Asset Management Asia/Pacific’i loovutamine;
                        
                     
                           —
                        
                        
                           US Employee Benefits’i loovutamine;
                        
                     
                           —
                        
                        
                           Insurance US’i loovutamine (US Retirement Services, US FA, Traditional Life);
                        
                     
                           —
                        
                        
                           Asset Management US’i loovutamine;
                        
                     
                           —
                        
                        
                           ING Direct US’i loovutamine;
                        
                     
                           —
                        
                        
                           Insurance Latin America loovutamine (Brasiilia, Tšiili, Mehhiko, Peruu, Colombia, Uruguay);
                        
                     
                           —
                        
                        
                           Asset Management Latin America loovutamine;
                        
                     
                           —
                        
                        
                           Insurance Central Europe’i loovutamine (Bulgaaria, Tšehhi Vabariik, Kreeka, Ungari, Poola, Rumeenia, Slovakkia, Hispaania);
                        
                     
                           —
                        
                        
                           Asset Management Europe’i loovutamine;
                        
                     
                           —
                        
                        
                           Insurance Benelux’i loovutamine (Nationale Nederlanden Insurance, RVS, Retail Insurance Netherlands (endine Postbank Insurance), Insurance Belgium, Insurance Luxembourg);
                        
                     
                           —
                        
                        
                           Interadviese äritegevuse loovutamine (Westland Utrecht Hypotheekbank, Westland Utrecht Effectenbank, Nationale Nederlanden, Hypotheekbedrijf, Nationale Nederlanden Financiële Diensten), sh endise Postbanki tarbijalaenude portfell (täiendava teabe saamiseks vt Madalmaade kohustused).
                        
                     
         
               (58)
            
            
               ING prognooside kohaselt kasvab panganduse bilansimaht ümberkorraldusperioodil […] loomupäraselt ligikaudu […] % aastas. ING kavatseb saavutada enamiku sellest kasvust reaalmajandusele (kodumajapidamised ja ettevõtted) antavate laenude arvelt.
            
         
               (59)
            
            
               Samuti rakendab ING uue tasustamispoliitika, mille kohaselt võtab ING nõukogu kohustuse töötada välja jätkusuutlik juhatuse ja tippjuhtide tasustamise poliitika. Motivatsioonisüsteemis võetakse arvesse pikaajalise väärtuse loomist ja riske ning piiratakse võimalust „premeerida läbikukkumiste eest”.
            
         
               (60)
            
            
               ING võtab kohustuse loobuda kahekordsest võimendusest võimalikult kiiresti, kuid hiljemalt […].
            
         3.2.   Elujõulisuse saavutamise suutlikkus stabiilsete ja halvenenud turutingimuste stsenaariumite järgi
   
   
               (61)
            
            
               ING on esitanud stabiilsete ja halvenenud turutingimuste stsenaariumid, et tõendada suutlikkust saavutada pikaajaline elujõulisus.
            
         
               (62)
            
            
               Stabiilsetel tingimustel ING […]. Lisaks eeldatakse, et aktsiaturud […].
            
         
               (63)
            
            
               Stabiilsete turutingimuste stsenaariumi kohaselt on kontserni netotulu […]. Kontserni kogutulu on […]. Omakapitali tootlikkus (ROE) on […]. ING kindlustustegevus […].
            
         
               (64)
            
            
               Panganduse puhul eeldab ING, et riskiga kaalutud varad suurenevad aastas ligikaudu […] (enne loovutamisi), osaliselt […] tõttu. Tulu (välja arvatud õiglase väärtuse muutus ja halvenemine) eeldatavasti […], kommertspanganduse tulu eeldatavasti […] ja jaepanganduse tulu eeldatavasti […].
            
         
               (65)
            
            
               ING Bank kavatseb saavutada sisemised kapitalieesmärgid prognoositud perioodi jooksul. ING on püstitanud uued kapitalieesmärgid: panga kapitali adekvaatsuse määr esimese taseme omavahendite alusel […] % ja esimese taseme põhiomavahendite alusel […] %. ING Insurance’i kapitali kattekordaja jääb samaks: 150 %.
            
         
               (66)
            
            
               Stabiilsete turutingimuste stsenaariumi kohaselt on maksevõime suhtarv (kogukapitali suhe riskiga kaalutud varadesse) kogu ümberkorraldusperioodi vältel ligikaudu […], olles vähemalt […].
            
         
               (67)
            
            
               ING kindlustustegevus loovutatakse ümberkorraldusperioodi […] jooksul. Stabiilsete turutingimuste stsenaariumi kohaselt saadakse loovutamisest hinnanguliselt netotulu […] eurot.
            
         
               (68)
            
            
               Alternatiivse stsenaariumi puhul, kui kindlustustegevus loovutatakse […], eeldab ING ka suuremat netotulu […].
            
         
               (69)
            
            
               ING esitas ka halvenenud turutingimuste stsenaariumi […].
            
         
               (70)
            
            
               […]. Lisaks eeldatakse, et oluliselt suureneb kohustuste täitmatajätmise tõenäosus. Samuti eeldab ING, et maksejõuetusest tingitud kahju (LGD) määrad on kõrgemad.
            
         
               (71)
            
            
               Halvenenud turutingimuste stsenaariumi kohaselt ING Group’i põhitulu äritegevusest […].
            
         
               (72)
            
            
               Vaatamata nimetatud tagasilöökidele on ING kapitaliseeritus endiselt piisav, sest ta täidab jätkuvalt regulatiivsed nõuded. […].
            
         
               (73)
            
            
               Madalmaad väidavad sellega seoses, et ING kasutas halvenenud turutingimuste stsenaariumides laenuportfellide maksejõuetusest tingitud kahjude arvutamisel LGD mudeleid, mille oli heaks kiitnud finantsjärelevalveasutus – De Nederlandsche Bank (Madalmaade Keskpank, edaspidi „DNB”) […].
            
         
               (74)
            
            
               Lisaks kohaldas ING Madalmaade jaehüpoteeklaenude puhul täiendavaid tingimusi, mis olid halvenenud turutingimuste stsenaariumis esitatutest oluliselt halvemad (20) […]. ING kapitaliseeritus oli ka nende eelduste alusel piisav, sest ta täidab jätkuvalt regulatiivsed nõuded ja talle jääb isegi oluline täiendav kapitalipuhver.
            
         
               (75)
            
            
               Madalmaad väidavad, et pank läbis kõik katsed, millega järelevalveasutus kontrollis tema likviidsust. […].
            
         3.3.   Lõpetamisstrateegia
   
   
               (76)
            
            
               ING ümberkorralduskavas esitatud stabiilsete turutingimuste stsenaariumi kohaselt ostab ING esimese taseme põhiomavahendite koosseisu kuuluvad väärtpaberid tagasi järgmiselt:
               
                           a)
                        
                        
                           esimene osa nimiväärtusega 5,0 miljardit eurot kavatsetakse tagasi osta 2009. aasta 17. detsembri paiku miinimumhinnaga 5,75 miljardit eurot. Kõnealune eeldatav hind tagab Madalmaadele 15 % sisemise tasuvusläve (IRR) ja hõlmab baastulu 8,5 % ning vähemalt 340–705 miljoni euro suurust lisatulu, (21) milles kajastub ING aktsia hinnaga seotud väärtuse võimalik suurenemine. Täpne tagasiostuhind sõltub ING aktsia hinnast;
                        
                     
                           b)
                        
                        
                           [ülejäänud] osa nimiväärtusega […] miljardit eurot ostetakse tagasi […] eeldatava hinnaga […] miljardit eurot. See tähendab, et tagasiostuhind on 150 % nimiväärtusest (15 eurot aktsia), millele lisandub kogunenud aastaintress 8,5 % kooskõlas esimese taseme põhiomavahendite koosseisu kuuluvate väärtpaberite lepingu esialgsete tingimustega. Teise võimalusena võib ING osta selle osa tagasi [pärast] 2011. aastat […] ja seejärel kasutada konverteerimisvõimalust, kusjuures Madalmaad kas omandaksid […] miljonit ING lihtaktsiat või saaksid […] miljardit eurot, millele lisandub kogunenud intress ligikaudu […] miljonit eurot;
                        
                     
                           c)
                        
                        
                           […].
                        
                     
         
               (77)
            
            
               Kokku tagavad […] tehingud Madalmaadele hinnanguliselt [15–25] % sisemise tasuvusläve. Madalmaad on kohustatud teatama komisjonile kõikidest väärtpaberite tagasiostmise lepingu muudatustest.
            
         
               (78)
            
            
               Praeguseks ei ole ING edasi lükanud ühtegi kupongimakset kontserni emiteeritud esimese taseme omavahendite koosseisu kuuluvatelt hübriidinstrumentidelt.
            
         
               (79)
            
            
               14. oktoobril 2009 kasutas ING madalama teise taseme omavahendite koosseisu kuuluva võlakirja ostuoptsiooni. ING teatas komisjonile, et ta kahetseb seda ja kinnitab, et tegemist oli arusaamatusega […]. Lisaks sellele kinnitavad Madalmaad veel kord, et nad saavad aru, et komisjon ei pea põhimõtteliselt esimese ja teise taseme omavahendite koosseisu kuuluvate kapitaliinstrumentide ostmist ümberkorraldatavate pankade puhul sobivaks ja lubavad, et tulevikus, kolme aasta jooksul alates käesoleva otsuse vastuvõtmisest või kuni kuupäevani, mil ING on esimese taseme põhiomavahendite koosseisu kuuluvad väärtpaberid Madalmaadele täielikult tagasi maksnud (sh asjaomane esimese taseme põhiomavahendite koosseisu kuuluvate väärtpaberite kupongidelt kogunenud intress ja lõpetamistasud), olenevalt sellest, kumb on varasem, arutatakse selliseid oste iga juhtumi puhul eraldi ning need teostatakse komisjoni nõusolekul.
            
         
               (80)
            
            
               Langenud väärtusega varade meetme ühepoolset lõpetamist ei ole ette nähtud ja Madalmaad võtavad kohustuse teatada komisjonile langenud väärtusega varade meetme lõpetamise kokkuleppest. Ümberkorralduskava stabiilsete turutingimuste stsenaariumis eeldatakse siiski, et meede kehtib ka pärast 2013. aastat.
            
         3.4.   Madalmaade kohustused
   
   
               (81)
            
            
               Seoses langenud väärtusega varade meetmega (st mittelikviidsete varade katteks antava abi ehk IABFiga) võtavad Madalmaad endale järgmised kohustused:
               
                           —
                        
                        
                           alates 25. oktoobrist 2009 teeb ING Group Madalmaadele täiendavaid makseid, mis vastavad Alt-A hüvitisele, mida on korrigeeritud – 50 baaspunkti võrra ING saadud rahastamistasu puhul ja + 82,6 baaspunkti võrra ING makstud garantiitasu puhul. Garantiitasuga seotud korrigeerimine hõlmab 15,6 baaspunkti, mis kajastab korrigeerimist seoses ajavahemikuga 26. jaanuarist 2009 (IABFi, (22) st langenud väärtusega varade meetme algus) kuni 25. oktoobrini 2009. Täiendavaid makseid tehakse IABF-kokkuleppe kehtivuse ajal ja selles sätestatud ulatuses;
                        
                     
                           —
                        
                        
                           esialgse IABF-kokkuleppe terviklikkuse tagamiseks tehakse täiendavad maksed vastavalt ING Group’i ja Madalmaade vahel sõlmitud eraldi lepingule;
                        
                     
                           —
                        
                        
                           kui IABF tühistatakse ennetähtaegselt, ei toimu täiendavate maksete tasaarveldamist, välja arvatud ajavahemiku 26. jaanuarist 2009 kuni 25. oktoobrini 2009 eest (st garantiitasuga seotud korrigeerimises sisalduvad 15,6 baaspunkti). Esialgse tehingu osalise või täieliku tühistamise korral tuleb tasuda täiendavate maksete tasumata osa, mis on seotud ajavahemikuga 26. jaanuarist 2009 kuni 25. oktoobrini 2009 (st garantiitasuga seotud korrigeerimises sisalduvad 15,6 baaspunkti). Kui IABF tühistatakse osaliselt, toimub ennetähtaegse tagasiostu proportsionaalne tasaarveldus;
                        
                     
                           —
                        
                        
                           Madalmaad võtavad kohustuse teatada komisjonile kõikidest meetmetest, mis võetakse langenud väärtusega varade meetme osaliseks või täielikuks tühistamiseks.
                        
                     
         
               (82)
            
            
               Seoses bilansimahu vähendamisega ning kohustusega loovutada kindlustustegevus, ING Direct US ja muud enne 2013. aastat loovutatavad üksused võtavad Madalmaad endale järgmised kohustused:
               
                           —
                        
                        
                           ING vähendab 2013. aasta lõpuks bilansimahtu 45 % võrreldes 30. septembri 2008. aasta seisuga ja loovutab põhjenduses 57 nimetatud üksused, eelkõige Insurance’i ja ING Direct US’i […];
                        
                     
                           —
                        
                        
                           kõnealused arvud põhinevad prognoosil, milles ei ole arvesse võetud tavapärase kasvu võimalikku mõju ning millest on välja jäetud täiendav kasv, mis tuleneb võimalikest uutest regulatiivsetest nõuetest, näiteks juhul kui vastavalt (uutele) Euroopa Liidu määrustele hakatakse pankadelt nõudma oluliselt suuremate likviidsuspuhvrite olemasolu. Selliste nõuete tõttu võib bilansimaht suureneda praegusest prognoosist oluliselt rohkem;
                        
                     
                           —
                        
                        
                           ING ei sea oma ettevõtete bilansimahu tavapärasele kasvule (st kasvule, mis ei ole seotud omandamistega) piiranguid. […]. Tulevikus kasutab ING klientide kasvanud hoiuseid peamiselt selleks, et anda rohkem laene reaalmajandusele (ettevõtted ja tarbijad) ja vähendada investeeringuid Ameerika Ühendriikides asuvate CMBSi ja RMBSi kõrgema riskiteguriga varadesse. […] (23);
                        
                     
                           —
                        
                        
                           kui üksused, mille ING on kohustunud müüma (loetletud põhjenduses 57), ei ole 31. detsembriks 2013 loovutatud (näiteks sõlmitud lõpliku siduva müügilepingu alusel), võib komisjon vajaduse korral ja erakordsete asjaolude ilmnemisel kõnealust ajavahemikku Madalmaade taotluse alusel pikendada (24). Sellisel juhul võib komisjon ka i) nõuda, et Madalmaad määraksid ühe või mitu (loovutamise eest) vastutavat isikut, (25) kelle valib ja kelle ametisse määramise ettepaneku teeb ING (ja kiidab heaks komisjon), […];
                        
                     
                           —
                        
                        
                           kui Madalmaad taotlevad kõnealuse perioodi pikendamist, esitavad nad komisjonile hiljemalt üks kuu enne perioodi lõppemist vastava taotluse koos põhjendusega. Erakordsete asjaolude ilmnemisel on Madalmaadel õigus taotleda perioodi pikendamist ka viimase kuu jooksul.
                        
                     
         
               (83)
            
            
               Lisaks sellele tagavad Madalmaad, et ING järgib omandamise keeldu:
               
                           —
                        
                        
                           ING hoidub teatava ajavahemiku jooksul finantseerimisasutuste omandamisest. Kõnealune kohustus kehtib kolme aasta jooksul alates komisjoni otsuse kuupäevast või kuni kuupäevani, mil ING on esimese taseme põhiomavahendite koosseisu kuuluvad väärtpaberid Madalmaadele täielikult tagasi maksnud (sh asjaomane esimese taseme põhiomavahendite koosseisu kuuluvate väärtpaberite kupongidelt kogunenud intress ja lõpetamistasud), olenevalt sellest, kumb periood on lühem. Samuti hoidub ING sama ajavahemiku jooksul (muude) ettevõtete omandamisest, kui nende omandamine aeglustaks esimese taseme põhiomavahendite koosseisu kuuluvate väärtpaberite Madalmaadele tagasimaksmist;
                        
                     
                           —
                        
                        
                           nimetatud keelust olenemata võib ING omandada ettevõtteid pärast komisjonilt selleks loa saamist, eelkõige juhul, kui see on vajalik finantsstabiilsuse või konkurentsi tagamiseks asjaomasel turul.
                        
                     
         
               (84)
            
            
               Lisaks tagavad Madalmaad, et ING järgib hinnaliidrina tegutsemise keeldu:
               
                           —
                        
                        
                           ING ei paku komisjoni eelneva loata (allpool määratletud turgudel) ING standardtooteid hindadega, mis on soodsamad kui hinnad, mida pakuvad Euroopa Liidu turgudel, kus ING turuosa on suurem kui 5 %, tema kolm kõige soodsamate hindadega otsest konkurenti;
                        
                     
                           —
                        
                        
                           kõnealust tingimust kohaldatakse üksnes ING standardtoodete puhul järgmistel tooteturgudel: i) hoiuste jaeturg, ii) hüpoteeklaenude jaeturg, iii) hüpoteeklaenude või hoiustega seotud tooted erapanganduses ja iv) VKEde hoiused (VKEd määratletakse vastavalt väikese ja keskmise suurusega ettevõtte määratlusele, mida ING kasutab oma tegevuses asjaomases riigis). Kui ING saab teada, et ta pakub oma tooteid soodsamate hindadega kui kolm kõige soodsamate hindadega konkurenti, korrigeerib ING võimalikult kiiresti ja põhjendamatult viivitamata oma hinnad käesoleva kohustusega kooskõlas oleva tasandini;
                        
                     
                           —
                        
                        
                           kõnealust tingimust kohaldatakse kolme aasta jooksul alates käesoleva otsuse kuupäevast või kuni kuupäevani, mil ING on esimese taseme põhiomavahendite koosseisu kuuluvad väärtpaberid Madalmaadele täielikult tagasi maksnud (sh asjaomane esimese taseme põhiomavahendite koosseisu kuuluvate väärtpaberite kupongidelt kogunenud intress ja lõpetamistasud), olenevalt sellest, kumb periood on lühem. Tingimuse täitmise kontrollimiseks nimetatakse Madalmaades ametisse ING valitud ja soovitatud järelevalve eest vastutav isik. Järelevalve eest vastutava isiku kiidab heaks komisjon;
                        
                     
                           —
                        
                        
                           selleks et toetada ING pikaajalist elujõulisust, hoidub ING Direct komisjoni eelneva loata tegutsemisest hinnaliidrina seoses ING standardtoodete pakkumisega Euroopa Liidu hüpoteeklaenude ja hoiuste jaeturul kolme aasta jooksul alates käesoleva otsuse kuupäevast või kuni kuupäevani, mil ING on esimese taseme põhiomavahendite koosseisu kuuluvad väärtpaberid Madalmaadele täielikult tagasi maksnud (sh asjaomane esimese taseme põhiomavahendite koosseisu kuuluvate väärtpaberite kupongidelt kogunenud intress ja lõpetamistasud), olenevalt sellest, kumb periood on lühem. Kui ING saab teada, et ta on Euroopa Liidu hüpoteeklaenude või hoiuste jaeturul hinnaliider, korrigeerib ta võimalikult kiiresti ja põhjendamatult viivitamata oma hinnad käesoleva kohustusega kooskõlas oleva tasandini;
                        
                     
                           —
                        
                        
                           kõnealuse tingimuse täitmise kontrollimiseks nimetatakse Madalmaades ametisse ING valitud ja soovitatud järelevalve eest vastutav isik. Järelevalve eest vastutava isiku kiidab heaks komisjon.
                        
                     
         
               (85)
            
            
               Madalmaad võtavad endale mitu konkreetset kohustust seoses WUH/Interadviese eraldamisega:
               
                           —
                        
                        
                           ING asutab Madalmaades loovutuste jaoks uue ettevõtte, mis eraldatakse tema praegusest Madalmaade jaepangandustegevusest. Eraldatud ettevõte peab olema elujõuline ja konkurentsivõimeline ettevõte, mis tegutseb iseseisvalt ja sõltumatult ING ülejäänud üksustest ning mille saab üle anda sobivale ostjale. Uus ettevõte moodustatakse WUH/Interadviese pangandusosakonna, mis praegu osaleb Madalmaades kindlustusetegevuses, ja ING Bank’i tarbijalaenude portfelli alusel. WUH/Interadvies on ING äriüksus, mis tegutseb Nationale Nederlanden Insurance’i koosseisus. Tegemist on (peamiselt) hüpoteekpangaga, mis tegutseb talle antud tegevusloa alusel. See on elujõuline eraldiseisev ettevõte, millel on enda klienditeenindusega tegelev müügipersonal ja kindlat tulu saav sõltumatu organisatsioon. Eraldamine toimub järelevalve eest vastutava isiku järelevalve all koostöös tegevuse lahususe eest vastutava juhiga. Sellega seoses võib järelevalve eest vastutav isik anda eraldamisperioodi jooksul ING-le soovitusi materiaalsete ja mittemateriaalsete varade loovutamisse kaasamise kohta, kui see on tema objektiivse arvamuse kohaselt vajalik, et tagada ING eespool nimetatud tulemustele orienteeritud kohustuste täitmine ja eelkõige loovutatava üksuse elujõulisus ning konkurentsivõime. Juhul kui ING ei nõustu järelevalve eest vastutava isiku objektiivse nõudega kaasata materiaalsed ja mittemateriaalsed varad, et tagada loovutatava üksuse elujõulisus ja konkurentsivõime, teatab ING sellest kirjalikult järelevalve eest vastutavale isikule. Sellisel juhul kohtub ING juhatus […] jooksul järelevalve eest vastutava isikuga, et jõuda kokkuleppele. Kui kokkuleppele ei jõuta, määravad ING ja järelevalve eest vastutav isik koos viivitamata sõltumatu kolmanda isiku, kellel on finantssektori alased eriteadmised (edaspidi „ekspert”) ning kes kuulab ära poolte väited ja on vahendajaks lahenduse leidmisel. Kui lahendust ei leita, teeb ekspert […] jooksul enda ametisse määramisest otsuse asjaomaste materiaalsete ja mittemateriaalsete varade kaasamise objektiivse nõude kohta ning pooled nõustuvad eksperdi otsusega ja tegutsevad vastavalt otsusele. Järelevalve eest vastutav isik kirjeldab vaidlusküsimusi komisjonile esitatavas aruandes;
                        
                     
                           —
                        
                        
                           ING võtab kohustuse tagada optimaalsed loovutustingimused, koostades eraldatud üksuse jaoks äriplaani, luues internetiplatvormi ja suunates üksusesse müügijõud. Samuti tagab ING maksesuutlikkuse (kaubanduslikel tingimustel), kui ostja seda nõuab. Lisaks aitab ING luua Treasury funktsiooni ja tagab rahastamise kaks aastat pärast loovutamist, kusjuures ING rahastamisabi väheneb järk-järgult nimetatud kahe aasta jooksul. ING rahastamisabi WUH-le põhineb ettevõttesisese rahastamise siirdehindadel. ING […] taotleda Madalmaadelt riigi garanteeritud rahastamist kuni […] miljardi euro ulatuses, et rahastada WUH tegevust. Sellisel juhul kohustuvad Madalmaade ametiasutused teatama kõnealusest meetmest eraldi;
                        
                     
                           —
                        
                        
                           lisaks sellele hoidub ING vaheperioodil […] WUH klientidele selliste toodete aktiivsest pakkumisest, mida WUH pakub oma klientidele käesoleva otsuse vastuvõtmise kuupäeval;
                        
                     
                           —
                        
                        
                           ING eraldab WUH tegevuse […] jooksul. Pärast eraldamisperioodi […] hoiab ING WUH tegevuse enda tegevusest lahus ja loovutab selle […] (26);
                        
                     
                           —
                        
                        
                           järelevalve eest vastutav isik ja tegevuse lahususe eest vastutav juht määratakse ametisse […] jooksul pärast komisjoni käesoleva otsuse kuupäeva ning loovutamise eest vastutav isik määratakse ametisse […]. Kõik vastutavad isikud määratakse ametisse Madalmaade ametiasutuste poolt ning need valib ja soovitab ING. Vastutavad isikud kiidab heaks komisjon.
                        
                     
         
               (86)
            
            
               Ümberkorraldusperioodil ametisse nimetatud vastutavate isikutega seotud kulud kannab ING.
            
         
               (87)
            
            
               Elujõulisuse taastamiseks tagavad Madalmaad, et ING täidab järgmised kohustused:
               
                           —
                        
                        
                           ING kohustub eelistama turutingimuste paranemise korral muul kui deposiitidel põhineval rahastamisel pikemaajalist rahastamist, emiteerides rohkem võlakirju tähtajaga üle ühe aasta. […];
                        
                     
                           —
                        
                        
                           ING püüab võimalikult kiiresti loobuda kahekordsest võimendusest (st põhivõla kasutamisest tütarettevõtjates omakapitalina) ja võtab kohustuse loobuda sellest hiljemalt […]. Kahekordne võimendus kaob automaatselt pärast ING Group’i muutumist reguleeritud pangaks.
                        
                     
         
               (88)
            
            
               Seoses kupongimaksete edasilükkamise ning esimese ja teise taseme omavahendite koosseisu kuuluvate väärtpaberite tagasiostmisega tagavad Madalmaad, et ING täidab järgmised kohustused:
               
                           —
                        
                        
                           kui märkimisõiguse emissioon on suurem, kui on vajalik 50 % esimese taseme põhiomavahendite koosseisu kuuluvate väärtpaberite tagasiostmiseks, sh asjaomane kogunenud intress ja lõpetamistasu, ei pea ING 8. ja 15. detsembri 2009. aasta (27) ja hilisemaid hübriidväärtpaberite kupongimakseid edasi lükkama;
                        
                     
                           —
                        
                        
                           kui märkimisõiguse emissiooni ei toimu ja ING jäi eelmisel aastal kahjumisse, peab ING oma volituste piires lükkama hübriidväärtpaberite kupongimaksed edasi kolme aasta võrra alates komisjoni käesoleva otsuse kuupäevast või kuni kuupäevani, mil ING on esimese taseme põhiomavahendite koosseisu kuuluvad väärtpaberid Madalmaadele täielikult tagasi maksnud (sh asjaomane esimese taseme põhiomavahendite koosseisu kuuluvate väärtpaberite kupongidelt kogunenud intress ja lõpetamistasud), olenevalt sellest, kumb periood on lühem;
                        
                     
                           —
                        
                        
                           Madalmaade ametiasutused mõistavad, et komisjon ei poolda, et riigiabi saajad maksavad omavahendite (omakapital ja allutatud laenud) eest hüvitist, kui nende tegevusest ei saada piisavalt kasumit, (28) ning et komisjon on sellega seoses põhimõtteliselt vastu teise taseme omavahendite ja esimese taseme omavahendite koosseisu kuuluvate hübriidväärtpaberite tagasiostmisele. ING-l on kahju arusaamatuse pärast, mis tekkis seoses madalama teise taseme omavahendite koosseisu kuuluvate võlakirjade tagasiostmisega 14. oktoobril 2009. Kolme aasta jooksul alates käesoleva otsuse kuupäevast või kuni kuupäevani, mil ING on esimese taseme põhiomavahendite koosseisu kuuluvad väärtpaberid Madalmaadele täielikult tagasi maksnud (sh asjaomane esimese taseme põhiomavahendite koosseisu kuuluvate väärtpaberite kupongidelt kogunenud intress ja lõpetamistasud), olenevalt sellest, kumb periood on lühem, esitatakse teise taseme omavahendite ja esimese taseme omavahendite koosseisu kuuluvate hübriidväärtpaberite tagasiostmise ettepanekud iga juhtumi puhul eraldi komisjonile heakskiitmiseks.
                        
                     
         
               (89)
            
            
               Madalmaad tagavad, et ING ei kasuta rekapitaliseerimise meedet konkurentsieelisena massiturunduses.
            
         
               (90)
            
            
               Madalmaad tagavad, et ING järgib tasustamispoliitika ja turundustegevuse piiranguid, mille järgimise kohustuse ta on võtnud esimese taseme põhiomavahendite koosseisu kuuluvaid väärtpabereid ja mittelikviidsete varade katteks antavat abi käsitlevates kokkulepetes.
            
         
               (91)
            
            
               ING ja Madalmaad võtavad kohustuse esitada komisjonile alates käesoleva otsuse kuupäevast kord kuue kuu jooksul ümberkorralduskava rakendamise eduaruande.
            
         
               (92)
            
            
               Madalmaade ametiasutused võtavad kohustuse rakendada ING ümberkorralduskava täielikult enne 2013. aasta lõppu.
            
         4.   UURIMISE ALGATAMISE PÕHJUSED
   
   
               (93)
            
            
               Menetluse algatamise otsuses väljendas komisjon kahtlust esialgse meetme kokkusobivuses langenud väärtusega varade teatisega ja täpsemalt seoses hindamise ja kulude jagamisega. Komisjon leidis siiski, et meede on kooskõlas langenud väärtusega varade teatises sätestatud varade sobivuse, varahalduse korralduse, läbipaistvuse ja avalikustamise ning garantiitasu tingimustega.
            
         
               (94)
            
            
               Seoses hindamisega väitsid Madalmaad, et portfelli tegelik majanduslik väärtus on stabiilsete turutingimuste stsenaariumi korral 97,3 % nimiväärtusest ja halvenenud turutingimuste stsenaariumi korral 88,8 % nimiväärtusest. Seepärast anti portfell Madalmaadele üle väärtusega 90 % nimiväärtusest. Komisjon väljendas kahtlust tegeliku majandusliku väärtuse hindamise õigsuse, eelkõige diskontomäära valiku, eluaseme hinna prognooside, krediidikvaliteedi parandamise tasemete ja muude hindamisega seotud küsimuste suhtes.
            
         
               (95)
            
            
               Seoses kulude jagamisega väljendas komisjon kahtlust Madalmaade poolt ING-le makstava rahastamistasu suuruse ja valitsemistasu sobivuse suhtes. Kuna komisjon kahtles portfelli hindamise õigsuses, võib lisaks sellele iga hindamise läbivaatamisel tehtud negatiivne otsus otseselt mõjutada garantiitasu hinnangut.
            
         5.   RIIGIABI HINNANG
   
   5.1.   Riigiabi olemasolu
   
   
               (96)
            
            
               Vastavalt asutamislepingu artikli 87 lõikele 1 on igasugune liikmesriigi poolt või riigi ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist, ühisturuga kokkusobimatu niivõrd, kuivõrd see kahjustab liikmesriikidevahelist kaubandust.
            
         
               (97)
            
            
               Komisjon on menetluse algatamise otsuses juba öelnud, et ING rekapitaliseerimine kujutab endast riigiabi kapitalisüsti summa, st 10 miljardi euro ulatuses.
            
         
               (98)
            
            
               Samuti kujutab tagasiostupreemia muutmine endast riigiabi osas, milles riik loobub oma õigusest saada tulu. Kuna ING on juba nõustunud maksma tagasiostupreemiat 150 %, oleks selle vähenemine tõepoolest saamatajäänud tulu. Madalmaadelt saadud kapitalisüsti tagasimaksmise tingimuste muutmine toob ING-le täiendavat tulu. Seega on tegemist ligikaudu 2 miljardi euro suuruse täiendava riigiabiga, nagu on märgitud põhjenduses 34.
            
         
               (99)
            
            
               Seoses langenud väärtusega varade meetmega leidis komisjon menetluse algatamise otsuses, et meede kujutab endast riigiabi. Langenud väärtusega varade meetmest tuleneva abi suurus arvutatakse üleantud portfelli (tegelikul majanduslikul väärtusel põhineva) üleandmishinna ja turuhinna vahena. Madalmaade ametiasutuste esitatud teabe kohaselt oli Alt-A portfelli nimiväärtus 31. detsembril 2008 kokku 39 miljardit USA dollarit. 80 % portfellist on Madalmaadele üle antud hinnaga 87 % nimiväärtusest (muudetud meetme alusel), mis vastab 27,1 miljardile USA dollarile. Madalmaade ametiasutuste esitatud teabe kohaselt oli Alt-A portfelli turuväärtus 31. detsembril 2008 kokku 25,8 miljardit USA dollarit, millest 80 % (20,6 miljardit USA dollarit) on Madalmaadele üle antud. Üleantud portfelli üleandmishinna ja turuhinna vahe on 6,5 miljardit USA dollarit, mis vastab ligikaudu 5,0 miljardile eurole (29). Langenud väärtusega varade meetmest tuleneva riigiabi suurus on seega 5 miljardit eurot.
            
         
               (100)
            
            
               10 miljardi euro suurune kapitalisüst jaotati kontsernisiseselt esialgu järgmiselt: 5 miljardit eurot ING Bank’ile, 4 miljardit eurot ING Insurance’ile ja üks miljard eurot valdusettevõtjale. ING võib kapitalisüsti igal ajal ING Bank’i, ING Insurance’i ja valdusettevõtja vahel üle kanda.
            
         
               (101)
            
            
               Lisaks sellele läks rahavoogudest, mille Madalmaad ING-le langenud väärtusega varade meetme raames üle andis, 85 % ING Bank’i varade katteks ja 15 % ING Insurance’i varade katteks. Seega läks langenud väärtusega varade meetme raames saadud kogusummast (5 miljardit eurot) 4,25 miljardit eurot ING Bank’ile ja 0,75 miljardit eurot ING Insurance’ile.
            
         
               (102)
            
            
               Sellest tulenevalt sai ING Bank abi kokku 9,25 miljardit eurot (mis vastab 2,7 %-le ING Bank’i riskiga kaalutud varadest) (30) ja ING Insurance 4,75 miljardit eurot (mis vastab 50 %-le ING Insurance’i omavahendite normatiivist) (31) ning üks miljard eurot jäi valdusettevõtjale.
            
         
               (103)
            
            
               Lihtsuse ja langenud väärtusega varade teatises kasutatud mõistetega kooskõla huvides võib abi kogusummat väljendada ka ainult ING Bank’i riskiga kaalutud varades. Sellisel juhul on mõlema meetme raames antud abi ja tagasiostupreemia vähendamisest saadud 2 miljardi euro suurune täiendav abi kokku 17 miljardit eurot, mis on ligikaudu 5 % ING Insurance’i riskiga kaalutud varadest.
            
         
               (104)
            
            
               Lisaks sai ING 5 miljardit eurot ja 9 miljardit USA dollarit Madalmaade krediidigarantiikava raames. Kõnealuste meetmete rakendamise ajal kehtinud euro ja USA dollari vahetuskursi (1,3) alusel on antud garantiide summa ligikaudu 12miljardit eurot, mis on ligikaudu 1 % kontserni bilansi kogumahust. Garantiid anti ajal, mil turutingimused halvenesid ja pankadel oli raske vahendeid kaasata. Seetõttu ei oleks turuinvestor selliseid garantiisid andnud ja need kujutavad endast täiendavat riigiabi, mille võimalik suurus võrdub nimisummaga (32).
            
         
               (105)
            
            
               Lisaks väidavad Madalmaad, et ING saab Madalmaadelt jaepangandusüksuse WUH/Interadvies eraldamiseks […] täiendavalt […] miljardi euro väärtuses garantiisid, mida ei ole veel antud ja mille vajalikkus tuleb kindlaks määrata. Madalmaad käsitavad seda abisaajale antava täiendava ümberkorraldamisabina, millest teatatakse hiljem. Komisjon ei ole põhimõtteliselt sellise abi vastu, kui see piirdub ING ümberkorraldamiseks vajaliku miinimumiga (33) ja hüvitatakse piisavalt.
            
         
               (106)
            
            
               Seega saab ING kokku ümberkorraldamisabi likviidsusgarantiidena kuni [12–22] miljardit eurot ja muud abi ligikaudu 17 miljardit eurot, mis moodustab ligikaudu 5 % pangandusüksuse riskiga kaalutud varadest.
            
         5.2.   Kokkusobivus
   
   5.2.1.   Asutamislepingu artikli 87 lõike 3 kohaldamine
   
   
               (107)
            
            
               Asutamislepingu artikli 87 lõike 3 punkt b annab komisjonile õiguse otsustada, et abi on ühisturuga kokkusobiv, kui see on ette nähtud „liikmesriigi majanduses tõsise häire kõrvaldamiseks”. Komisjon kinnitas hiljuti Madalmaade krediidigarantiikava heaks kiites, (34) et üldiselt on Madalmaade majandus jätkuvalt tõsiselt häiritud ja pankade toetuseks võetavad meetmed on ohu kõrvaldamiseks asjakohased.
            
         
               (108)
            
            
               Võttes arvesse ING laenutegevuse olulisust konkreetsetel piirkondlikel turgudel, tema piiriülest tegevust ning integreerumist ja koostööd teiste pankadega, kinnitab komisjon, et ING on süsteemselt oluline pank. […]. Seetõttu leiab komisjon, et ebaõnnestumisel oleks tõsised tagajärjed Madalmaade finantssektorile ja reaalmajandusele. Seega tuleb abi hinnata asutamislepingu artikli 87 lõike 3 punkti b alusel.
            
         5.2.2.   Langenud väärtusega varade meetme kokkusobivus
   
   
               (109)
            
            
               Langenud väärtusega varadest vabanemiseks võetud meetmete kohtlemist liikmesriikides asutamislepingu artikli 87 lõike 3 punkti b alusel hinnatakse langenud väärtusega varade teatise kohaselt. Langenud väärtusega varade teatises on sätestatud põhimõtted, mida tuleb järgida meetmete võtmisel langenud väärtusega varadest vabanemiseks.
            
         
               (110)
            
            
               Menetluse algatamise otsuses väljendatud kahtlus, et langenud väärtusega varade meede ei vasta langenud väärtusega varade teatises sätestatud varadest vabanemiseks võetavate meetmete tingimustele, on kõrvaldatud.
            
         
               (111)
            
            
               Madalmaade ametiasutused võtsid kohustuse meedet muuta, suurendades garantiitasu, mida ING maksab Madalmaadele, 82,6 (35) baaspunkti võrra aastas, muutes seejuures meetme üleandmishinda ning tasu struktuuri. Lisaks sellele vähendati rahastamistasu 50 baaspunkti võrra aastas.
            
         
               (112)
            
            
               Esiteks on 82,6 baaspunktist, mille võrra garantiitasu aastas suurendatakse, 52 baaspunkti aastas ette nähtud portfelli varade üleandmishinna vähendamiseks 90 %-lt 87 %-le nimiväärtusest. Üleandmishinna muutmisega viiakse see kooskõlla portfelli hinnangulise tegeliku majandusliku väärtusega, mis saadakse mõistlikke eeldusi kasutades. Pärast menetluse algatamise otsuse vastuvõtmist esitasid Madalmaade ametiasutused portfelli muudetud hinnangu. Pärast seda, kui komisjon oli väljendanud kahtlust eluaseme hinna prognooside ja diskontomäärade suhtes, mida Dynamic Credit Partners kasutas portfelli esialgsel hindamisel, esitasid Madalmaade ametiasutused komisjonile hindamistulemused, mis saadi samu hindamismeetodeid kasutades, kuid mis põhinesid konservatiivsetel eluaseme hinna prognoosidel ja diskontomääradel. Komisjon korrigeeris tulemusi täiendavalt pärast konsulteerimist välisekspertidega. Analüüsi tulemusel leidis komisjon, et hinnanguline tegelik majanduslik väärtus 87 % on vastuvõetav, võttes arvesse hindamismeetodite ja mõistlike eelduste suhtes langenud väärtusega varade teatises sätestatud tingimusi, mida on kirjeldatud menetluse algatamise otsuses. Tegeliku majandusliku väärtuse korrigeerimine 87 %-le kõrvaldas seega komisjoni esialgsed kahtlused.
            
         
               (113)
            
            
               Menetluse algatamise otsuses väljendas komisjon kahtlust valitsemistasu suuruse suhtes, milleks määrati esialgu 25 baaspunkti aastas. Garantiitasu suurendamisega 15 baaspunkti võrra aastas (lisaks 52 baaspunktile aastas hinnangute korrigeerimise eest ja 15,6 baaspunktile aastas ajalise korrigeerimise eest) vähenes valitsemistasu 10 baaspunktini aastas, mis on valitsetava portfelli suurust arvesse võttes vastuvõetav tase. Lisaks sellele kõrvaldati ka menetluse algatamise otsuses väljendatud komisjoni kahtlused rahastamistasu suhtes, sest rahastamistasu vähendati 50 baaspunkti võrra aastas. Sellega viidi rahastamine kooskõlla Madalmaade ametiasutuste poolt komisjonile esitatud Madalmaade rahastamiskuluga (36). Komisjoni esialgsed kahtlused valitsemis- ja rahastamistasude suhtes seega kõrvaldati.
            
         
               (114)
            
            
               Seoses kulude jagamisega on langenud väärtusega varade teatise jaotises 5.2 sätestatud üldpõhimõte, et pangad peaksid kandma võimalikult suures osas langeva väärtusega varadega seotud kahjumi. Komisjon on arvamusel, et kulude jagamise asjakohane tase saavutatakse üksnes siis, kui langenud väärtusega varad antakse riigile üle üleandmishinnaga, mis ei ületa nende tegelikku majanduslikku väärtust (37). Komisjon on üleandmishinna muutmise tõttu selles veendunud, nagu on märgitud põhjenduses 112.
            
         
               (115)
            
            
               Käesoleval juhul saavutati üleandmishinna korrigeerimine garantiitasu suurendamisega 52 baaspunkti võrra aastas, mis nüüdispuhasväärtuse seisukohast vastab 90 % nimiväärtusest ja 87 % nimiväärtusest vahele. See on kooskõlas menetluse algatamise otsusega, milles komisjon nõustus rahavoogude vahetuslepinguga ja leidis, et hinnanguid korrigeeritakse garantiitasu muutmisega. Seega vastab langenud väärtusega varade meede kulude nõuetekohase jagamise tingimustele.
            
         
               (116)
            
            
               Muudetud langenud väärtusega varade meede jõustub 25. oktoobril 2009, kuid ajavahemikul 26. jaanuarist 2009 kuni 25. oktoobrini 2009 tehti makseid vastavalt esialgsele üleandmistasu struktuurile, mis oli ING jaoks soodsam. Summade hüvitamiseks, mis jäid riigil sel ajavahemikul ING-lt saamata, suurendati garantiitasu täiendavalt 15,6 baaspunkti võrra aastas. Muudatus oli vajalik selleks, et meede oleks alates 26. jaanuarist 2009 kooskõlas langenud väärtusega varade teatisega. Kõnealune kasv ei suurenda siiski portfelli hinnanguid ega kulude jagamist, sest sellega tagatakse üksnes langenud väärtusega varade teatise kohaldamine alates langenud väärtusega varade meetme jõustumise kuupäevast, st tagasiulatuvalt.
            
         5.2.3.   Ümberkorraldamisabi kokkusobivus
   
   
               (117)
            
            
               Komisjon peab hindama kõikide varasemate erakorraliste abimeetmete jätkamist ümberkorraldamisabina. Ümberkorraldamisabi kokkusobivust hinnatakse ümberkorralduskava alusel seoses komisjoni teatisega finantssektori elujõulisuse taastamise ja praeguse kriisi olukorras riigiabi eeskirjade kohaste ümberkorraldamismeetmete hindamise kohta (38) (edaspidi „ümberkorraldust käsitlev teatis”). Kuigi varasemates otsustes on viidatud suunistele raskustes olevate äriühingute päästmiseks ja ümberkorraldamiseks antava riigiabi kohta, (39) selgitas komisjon ümberkorraldust käsitleva teatise punktis 49, et abi, millest komisjonile teatati enne 31. detsembrit 2009, hinnatakse pankadele antud ümberkorraldamisabina vastavalt ümberkorraldust käsitlevale teatisele, mitte suunistele raskustes olevate äriühingute päästmiseks ja ümberkorraldamiseks antava riigiabi kohta.
            
         
               (118)
            
            
               Ümberkorraldust käsitlevas teatises ei ole määratud, millistel tingimustel peab pank esitama ümberkorralduskava, vaid tuginetakse varasematele teatistele.
            
         
               (119)
            
            
               Komisjon leiab, et ING tuleb põhjalikult ümber korraldada eelkõige seetõttu, et ta on juba saanud kahjude katmiseks või vältimiseks riigiabi summas, mis ületab 2 % pangandusüksuse riskiga kaalutud varade koguväärtusest. Kõnealune seisukoht on kooskõlas ümberkorraldust käsitleva teatise punktiga 4 ja langenud väärtusega varade teatise punktiga 55 ning ING varasemate kohustustega (40).
            
         
               (120)
            
            
               Ümberkorralduskava hinnates kontrollib komisjon, kas pank suudab taastada pikaajalise elujõulisuse riigi abita (ümberkorraldust käsitleva teatise jaotis 2).
            
         
               (121)
            
            
               Sellega seoses tuletatakse ümberkorraldust käsitlevas teatises meelde, et valitsused on panku rekapitaliseerinud tingimustel, mis valitakse peamiselt finantsstabiilsuse, mitte elujõulisuse taastamiseks. Seepärast eeldab pikaajaline elujõulisus, et saadud riigiabi makstakse teatava aja jooksul tagasi, nagu nähti ette abi andmise ajal, või et selle eest makstakse hüvitist tavapärastel turutingimustel, tagades sellega, et lõpetatakse mis tahes täiendava riigiabi andmine. Ümberkorralduskavas on sätestatud veenev strateegia Madalmaade kapitali tagasimaksmiseks, mis algab juba enne käesoleva otsuse vastuvõtmist.
            
         
               (122)
            
            
               Ümberkorraldust käsitlevas teatises selgitatakse, et pikaajaline elujõulisus on taastatud, kui pank on võimeline oma riskiprofiili arvesse võttes katma kõik oma kulud, sealhulgas amortisatsiooni- ja finantseerimiskulud, ning tagama omakapitali piisava tasuvuse. Nagu märgitud põhjenduses 65, näidatakse ümberkorralduskavas, kuidas ING saavutab panga riskiprofiili arvesse võttes piisava kasumlikkuse, et katta kõik kulud, sh amortisatsiooni- ja finantseerimiskulud, ja tagada omakapitali piisav tasuvus.
            
         
               (123)
            
            
               Ümberkorralduskava kohaselt suudab ING täita ka asjaomased regulatiivsed nõuded isegi halvenenud turutingimuste stsenaariumi puhul, st siis, kui ülemaailmne majanduslangus venib pikale, nagu on ette nähtud ümberkorraldust käsitleva teatise punktis 13. Madalmaade ametiasutuste esitatud teabest nähtub, et ING oleks elujõuline isegi halvenenud turutingimuste stsenaariumi korral, mille konservatiivsed eeldused komisjon läbi vaatas. Komisjon märgib, et Madalmaade finantsjärelevalveasutus DNB kiitis Madalmaade hüpoteeklaenude jaeportfelli maksejõuetusest tingitud kahju tasemete puhul heaks ING kasutatavad mudelid. Seoses ING hüpoteeklaenude portfelliga Madalmaades kohaldati täiendavaid, veelgi rangemaid tingimuste halvenemise eeldusi. Madalmaade ametiasutuste esitatud teabe kohaselt täidaks ING kapitalinõuded isegi tingimuste halvenemise täiendavate eelduste täitumisel.
            
         
               (124)
            
            
               Kavandatud loovutustest saadakse aja jooksul lisakapitali, mis tugevdab veelgi ING kapitalibaasi.
            
         
               (125)
            
            
               Teiseks on kavas kooskõlas ümberkorraldust käsitleva teatise punktiga 10 täpsustatud panga raskuste põhjused ja tema nõrgad küljed ning kirjeldatud üldjoontes, kuidas saab kavandatud ümberkorraldamismeetmete abil kõrvaldada varasemaid probleeme. Ümberkorralduskavas on märgitud, et abisaaja parandab kahekordsest võimendusest loobumisega oma kapitali struktuuri ja suurendab kapitali adekvaatsuse määra esimese taseme omavahendite alusel. Seepärast on ING-l majanduse võimaliku halvenemise korral tulevikus paremad võimalused ja ta suudab korvata ootamatud kahjud isegi pärast kapitali Madalmaadele tagasimaksmist.
            
         
               (126)
            
            
               Alt-A portfell on riigi abi korduva vajaduse peamine põhjus. Turu kartus, et Alt-A portfell võidakse maha kanda, oli rekapitaliseerimise meetme üheks põhjuseks enne langenud väärtusega varade meetme kohaldamist. Langenud väärtusega varade meede on turu kartused hajutanud. […]. Ümberkorralduskavaga ette nähtud ING Direct US’i loovutamisega kõrvaldati riigi sekkumise põhjustanud raskuste peamine allikas.
            
         
               (127)
            
            
               ING vähendab veelgi oma investeeringuid kõrgema riskiteguritega varadesse ja püüab mitte suurendada oma kinnisvarainvesteeringuid. Samuti müüb ING teised riskantsed ettevõtted ja varad või vähendab oma investeeringuid neisse.
            
         
               (128)
            
            
               Lisaks sellele algatas ING laiaulatuslikuma riskide kõrvaldamise (st riskide vähendamise poliitika) ja kulude vähendamise programmi, milles käsitletakse ka kontserni keerukust, luues esiteks panganduse ja kindlustuse üksused ja loovutades seejärel kogu kindlustusalase tegevuse. Kava kohaselt järgib eelkõige ING Direct [mõistlikku] äristrateegiat ja hoidub […] hinnakujundusest, mida rõhutab põhjendustes 53 ja 84 kirjeldatud hinnaliidrina tegutsemise keeld.
            
         
               (129)
            
            
               Lisaks ilmneb kavast, et ING kohandab kooskõlas ümberkorraldust käsitleva teatise punktiga 11 oma tegevust vastavalt kriisi ajal omandatud kogemustele. Näiteks selgitatakse kavas, et ING kavatseb muuta oma tasustamispoliitikat, et orienteerida pank ümber pikemaajalistele saavutustele ja vältida läbikukkumiste premeerimist. […].
            
         
               (130)
            
            
               Seepärast leitakse, et ümberkorralduskava on sobiv pikaajalise elujõulisuse taastamiseks.
            
         
               (131)
            
            
               Lisaks on ümberkorralduskavas ette nähtud abisaaja asjakohane omapanus ümberkorralduskulude katmises (ümberkorraldust käsitleva teatise osa 3). Ümberkorralduskava kohaselt kannab ING osa kuludest kooskõlas ümberkorraldust käsitleva teatisega, mis on oluline moraalse ohu piiramiseks.
            
         
               (132)
            
            
               Esiteks võtsid Madalmaad kohustuse muuta langenud väärtusega varade meetme tingimusi, et viia need kooskõlla langenud väärtusega varade teatises sätestatud nõuetega.
            
         
               (133)
            
            
               Teiseks maksab ING kapitalisüsti eest piisavat hüvitist kooskõlas teatisega „Finantsasutuste rekapitaliseerimine praeguses finantskriisis: piirdumine minimaalselt vajaliku abiga ja kaitsemeetmed põhjendamatute konkurentsimoonutuste vastu” (41) (edaspidi „rekapitaliseerimisteatis”). Tagasimaksetingimuste muutmine kõnealust hinnangut ei muuda, sest nende näol on tegemist ennetähtaegse tagasiostmise preemiaga. Selline ennetähtaegse tagasiostmise preemia kujutab endast rekapitaliseerimisotsuse muudatust. See on vastuvõetav, sest komisjon toetab ennetähtaegset tagasimaksmist. Tagasiostmise soodustamise eesmärk on kõrvaldada riigiabi mõju pangale. Seda on kohaldatud pärast rekapitaliseerimisteatist vastu võetud komisjoni otsustes näiteks juhtumites SNS ja Aegon (vt põhjendus 33), ja seda tuleks kohaldada mutatis mutandis käesoleva juhtumi suhtes. Võttes arvesse asjaolu, et kapitalisüst annab Madalmaadele 15 % sisemise tasuvusläve, on tagasiostupreemia vähendamine põhjendatud, sest selline sisemine tasuvuslävi on sobiva suurusega tasu rekapitaliseerimisteatise tähenduses. Järelikult tuleks tagasiostupreemiat pidada ümberkorraldamisabiga kokkusobivaks.
            
         
               (134)
            
            
               Kolmandaks maksab ING sobiva suurusega hüvitist keskmise tähtajaga kohustustele antud garantiide eest kooskõlas Madalmaade krediidigarantiikavaga, mis on omakorda kooskõlas komisjoni teatisega „Riigiabi eeskirjade kohaldamine meetmete suhtes, mida on võetud seoses finantsasutustega praeguse ülemaailmse finantskriisi olukorras” (42).
            
         
               (135)
            
            
               Samuti võtsid Madalmaad kohustuse loovutada suur osa ING ülemaailmsest kindlustustegevusest, varahaldusalasest tegevusest ning erapangandusalasest tegevusest Šveitsis ja väljaspool Euroopat ning saadud tulu kasutatakse ümberkorralduskulude katteks.
            
         
               (136)
            
            
               Lisaks sellele näeb ümberkorralduskava ette, et ING kogub 2009. aastal 5 miljardit eurot aktsiate müügist, mille tagajärjel vähenevad olemasolevate aktsionäride õigused. Seda võib käsitada olemasolevate rahastajate olulise omapanusena.
            
         
               (137)
            
            
               Abi piirdumine vähima vajalikuga on tagatud ka Madalmaade võetud kohustusega tagada, et abisaaja ei omanda muid finantseerimisasutusi ega muid ettevõtteid, kui see aeglustaks Madalmaade antud kapitali tagasimaksmist. Sellega tagatakse, et pank hoidub omandamistest […].
            
         
               (138)
            
            
               ING ei ole siiski varem järginud esimese ja teise taseme omavahendite koosseisu kuuluvaid instrumente hõlmavat komisjoni poliitikat, mis on sätestatud ümberkorraldust käsitleva teatise punktis 26 (43). Komisjon selgitas kõnealuses punktis, et kahjumi kompenseerimine abisaavate pankade äranägemise järgi (näiteks reservide kasutuselevõtmise või omakapitali vähendamise kaudu), eesmärgiga tagada dividendide maksmine ja tagastamata allutatud laenude eest tasutavate kupongimaksete tegemine, ei sobi ümberkorraldamise kontekstis põhimõtteliselt kokku kulude jagamise eesmärgiga. Kuigi komisjon on teadlik, et ING ei osta enam esimese ja teise taseme omavahendite koosseisu kuuluvaid instrumente komisjoni ametliku heakskiiduta, ei järgitud 14. oktoobri 2009. aasta ostu puhul kõnealust põhimõtet ja see tuleks hüvitada täiendavate meetmetega, mis leevendavad konkurentsimoonutusi.
            
         
               (139)
            
            
               Samuti on kahetsusväärne, et kuigi ING jäi 2008. aastal kahjumisse, tegi ta 2009. aastal oma äranägemisel kupongimakseid, seda nõuetekohaselt põhjendamata. Kuigi komisjon leiab põhimõtteliselt, et kupongimaksete keeld on vajalik ka ING puhul, on ta arvamusel, et käesolevas asjas ei ole selline keeld enam asjakohane, tingimusel et ING maksab 5 miljardit eurot tagasi enne 31. jaanuari 2010. See hõlmaks 8. ja 15. detsembri 2009. aasta kupongimakseid. Saadud riigiabist olulise osa tagasimaksmine Madalmaadele leevendab komisjoni kahtlust, et kupongimaksed takistavad ING-l saavutada riigi abita pikaajalist elujõulisust. Kui pank suudab kaasata turult nii suure hulga kapitali ja tal on selge keskpika tähtajaga strateegia, ei tohiks tal enam keelata kapitali kasutada, kui see ei ohusta ümberkorralduskava rakendamist. Ümberkorralduskavas kinnitatakse seda.
            
         
               (140)
            
            
               Samuti on ümberkorralduskavas sätestatud piisavad struktuursed ja tegevust käsitlevad meetmed konkurentsimoonutuste kõrvaldamiseks. Ümberkorraldust käsitlevas teatises selgitatakse, et konkurentsimoonutused tekivad siis, kui mõned pangad võistlevad omavahel toodete ja teenuste tasandil, samas kui teised koguvad üleliigseid riske ja/või toetuvad ebakindlatele ärimudelitele. Riigiabiga soodustatakse abisaajate turuvõimu kunstliku toetamise kaudu selliste konkurentsimoonutuste jätkumist. Sellega võidakse moraalselt ohustada abisaajaid ning nõrgendada abi mittesaavate pankade motivatsiooni konkureerida, investeerida ja innovatsiooniga tegeleda. Lisaks võidakse riigiabi andmisega õõnestada ühtset turgu, kuna selle andmisel luuakse turuletuleku tõkkeid ja vähendatakse motivatsiooni arendada piiriülest tegevust.
            
         
               (141)
            
            
               Ümberkorraldust käsitleva teatise punktis 31 märgitakse, et riigiabi suurust ja sellest tulenevaid moonutusi hinnates peab komisjon võtma arvesse nii saadud riigiabi absoluutväärtust kui ka selle suhtelist väärtust. Sellega seoses on ING saanud suure summa riigiabi, mis vastab 5 %-le ING Bank’i riskiga kaalutud varade väärtusest. See on tunduvalt üle „käivitusläve”, st üle 2 % riskiga kaalutud varade väärtusest (44). Lisaks sai ING suuri garantiisid, mis siiski ei nõua meetmete võtmist konkurentsimoonutuste kõrvaldamiseks vastavalt ümberkorraldust käsitleva teatise punktile 31, sest ING-l ei olnud rahastamisprobleemi (mida garantiide abil tavaliselt lahendatakse), vaid Madalmaad õhutasid INGd garantiisid võtma, et anda laene reaalmajandusele. Lisaks ei tundu olevat ühtegi põhjust, miks ümberkorralduskavas WUH/Interadviese eraldamiseks ette nähtud täiendavate garantiide tõttu tuleks rakendada täiendavaid meetmeid konkurentsimoonutuste leevendamiseks. Kõnealune meede on iseenesest ette nähtud turumoonutuste kõrvaldamiseks, sest selle ainus eesmärk on WUH/Interadviese eraldamine.
            
         
               (142)
            
            
               Seepärast leitakse, et abisaajale antud abisumma on suur. Järelikult tuleb rakendada olulisi meetmeid konkurentsimoonutuste kõrvaldamiseks. Vastavalt ümberkorraldust käsitleva teatise punktile 31 tuleks leevendavaid meetmeid suurendada, sest ümberkorraldust käsitleva teatise punktis 26 sätestatud esimese ja teise taseme omavahendite koosseisu kuuluvaid instrumente hõlmava komisjoni poliitika järgimata jätmise tõttu ei ole kulud jagatud nõuetekohaselt, nagu on üksikasjalikumalt selgitatud käesoleva otsuse põhjenduses 138 ja sellele järgnevates põhjendustes (45).
            
         
               (143)
            
            
               Komisjon leiab, et ING on võtnud vajalikud meetmed väga tõsiste konkurentsimoonutuste kõrvaldamiseks, sest ümberkorralduskavas on ette nähtud mitme üksuse loovutamine, mis nõrgendab abisaaja turupositsiooni. Sellega seoses vähendab abisaaja enne 2013. aasta lõppu oma bilansimahtu 45 % võrreldes 30. septembri 2008. aasta bilansiga. Kõnealused meetmed tulenevad üksnes väga väheses osas võimenduse vähendamisest ja nendega kaasneb peamiselt ING kogu kindlustus- ja varahaldustegevuse ning jaepanganduse loovutamine Madalmaades, erapanganduse loovutamine Šveitsis ja pangandustegevuse loovutamine mujal väljaspool Euroopat. Kavandatud loovutuste ulatus on konkurentsimoonutuste leevendamiseks piisav ka põhjendustes 138 ja 139 nimetatud raskendavaid asjaolusid arvesse võttes.
            
         
               (144)
            
            
               Lisaks toetab ümberkorralduskava ühe ING üksuse eraldamisega Madalmaade jaeturul tõhusat konkurentsi ning väldib liigse turuvõimu teket ja piiriülese tegevuse suhtes huvi kadumist vastavalt ümberkorraldust käsitleva teatise punktile 32. Komisjon on kindlaks teinud, et sellised tingimused valitsevad eelkõige Madalmaade turul, kus jaepangandus on väga kontsentreeritud ja ING on üks juhtivatest ettevõtjatest, kes suudab riigiabi toel säilitada suure turuosa. WUH/Interadvies on sobiv, sest tegemist on üksusega, mis suudab tulevikus olla elujõuline ja konkureerida Madalmaade jaepangandusturul.
            
         
               (145)
            
            
               Madalmaade väidete kohaselt peaks üksuse eraldamine suurendama konkurentsi Madalmaade väga kontsentreeritud turul, võttes arvesse selle suurt turuosa hüpoteek- ja tarbijalaenude turul ning teatavat tegutsemist hoiuste turul. Lisaks sellele on tegemist täielikult väljaarendatud pangandusettevõttega, millel on hästivarustatud tehingute arveldusosakond ja täielikult väljaarendatud maksesüsteemide internetiliides ning mida rahastab ING. Enamiku liikmesriikide panganduses üldiselt olulise filiaalide võrgustiku puudumist kompenseerib vähemalt osaliselt internetipangandus, mis on Madalmaades samuti oluline pangandustoodete turustuskanal. Hoiused saab kanda WUH/Interadviesesse internetiplatvormi kaudu. Võttes arvesse ka uuele üksusele üle antud oskusteavet ja inimressursse, on tal võimalik oma tegevust edasi arendada ja vajaduse korral ka filiaale avada.
            
         
               (146)
            
            
               Lisaks võtab komisjon arvesse põhjenduses 56 viidatud Madalmaade ametiasutuste väidet, mis käsitleb jooksevkontodega seotud toodete suhteliselt väiksemat olulisust Madalmaades teiste jaepangandustoodete ristmüügi jaoks. Sellega seoses ja vastupidiste märkide puudumisel nõustub komisjon, et jooksevkontodega seotud tooted võivad Madalmaades olla jaepangandustoodete ristmüügi jaoks suhteliselt ebaolulised.
            
         
               (147)
            
            
               Lõpetuseks võtab komisjon arvesse, et ING on ettevõtte elujõulisuse tagamiseks võtnud endale mitu kohustust, näiteks kohustuse võtta tööle tegevuste lahususe eest vastutav juht ja järelevalve eest vastutav isik. Mõlemad isikud peaksid tagama (eraldatava) üksuse õiguste ning muude materiaalsete ja mittemateriaalsete varade kaitsmise ja säilitamise ING vastu. Samuti tagab sisseseatud vahekohtusüsteem, mille kohaselt tuleb uut üksust selle elujõulisuse tagamiseks igati toetada, et ING täidab käesolevas otsuses sätestatud kohustused. Lisaks sellele lubab ING mitte pakkuda eraldatud üksuse klientidele WUH/Interadviesele üleantud tooteid, isegi kui nad on endiselt ING kliendid. Lisaks annab ING WUH/Interadviesele […] järelinvesteeringute tegemiseks, kuigi sellist rahastamist vähendatakse järk-järgult kõnealuse perioodi jooksul. Komisjon tagab […], et üksuse müümisel kasutatakse loovutuse eest vastutava isiku abi […]. Kõik see tagab üksuse elujõulisuse ja suurendab seega konkurentsi Madalmaade jaepangandusturul. Seepärast nõustub komisjon, et WUH/Interadviese loovutamine võib võimaldada uuel konkurendil arendada äritegevust Madalmaade jaepangandusturul ja suurendada konkurentsi kõnealusel turul.
            
         
               (148)
            
            
               Samuti võtsid Madalmaad kohustuse kehtestada omandamise keeld, mis takistab ING-l omandada talle huvi pakkuvaid ettevõtteid, mis tuuakse tõenäoliselt turule finantseerimisettevõtete ja kogu finantssektori üldise ümberkorraldamise tõttu (46). See takistab ING kunstlikku kasvu ja võimaldab selliseid ettevõtteid osta teistel ettevõtjatel, kes ei ole saanud riigiabi.
            
         
               (149)
            
            
               Lisaks sellele leiab komisjon, et hinnaliidrina tegutsemise keeld on kooskõlas ümberkorraldust käsitlevas teatises sätestatud tingimustega, tagamaks seda, et riigiabi ei kasutata selliste tingimuste pakkumiseks, mida ei suuda pakkuda riigiabi mittesaavad konkurendid (põhjendus 44). Kooskõlas ümberkorraldust käsitleva teatise punktiga 32 ei ole hinnaliidrina tegutsemise keeld tingimata vajalik turgudel, kus on võetud olulised struktuursed kohustused. Sõltuvalt iga üksiku juhtumi iseärasustest võidakse keeld kehtestada erineval kujul, et saavutada kõige sobivam tasakaal riigiabist põhjustatud moonutuste individuaalse kohtlemise ja turu konkurentsitingimuste vahel (47).
            
         
               (150)
            
            
               Madalmaad otsustasid kehtestada ING suhtes üldise hinnaliidrina tegutsemise keelu, mille kohaselt ING ei tohi pakkuda soodsamaid hindu kui tema kolm kõige soodsamate hindadega konkurenti. Kõnealune kohustus on asjakohane, sest see kehtib kõikidel turgudel, kus panga turuosa on vähemalt 5 % (48). Lisaks sellele võtsid ING ja Madalmaade ametiasutused kohustuse järgida ING Direct Europe’i puhul hinnaliidrina tegutsemise keeldu olenemata turuosa suurusest. See on põhjendatud, sest komisjonile on teatatud agressiivsest äritegevusest. Keelu tulemusel […] konkureerib ING peamiselt toodete ja teenuste kvaliteedi alusel. See peaks leevendama eespool põhjenduses 6 sellega seoses nimetatud kahtlusi, millest komisjonile teatati.
            
         
               (151)
            
            
               Lõpuks tagavad Madalmaad, et ING ei kasuta rekapitaliseerimise meedet konkurentsieelisena massiturunduses.
            
         
               (152)
            
            
               Vastavalt rekapitaliseerimisteatisele ei ole siiski enam põhjust nõuda otsusega N 528/08 kehtestatud ajutiste bilansipiirangute jätkamist.
            
         5.2.4.   Järelevalve
   
   
               (153)
            
            
               Madalmaade esitatud ümberkorralduskava tuleb nõuetekohaselt rakendada. Nõuetekohase rakendamise tagamiseks esitavad Madalmaad komisjonile kaks korda aastas järelevalvearuande. Lisaks näevad ümberkorralduskava ja Madalmaade kohustused ette mitme vastutava isiku ametissenimetamise, kes aitavad komisjonil teostada järelevalvet ümberkorralduskava ja selle erinevate sätete rakendamise üle.
            
         
               (154)
            
            
               Tavaliselt lubab komisjon liikmesriigil erakorraliste asjaolude ilmnemisel kohandada võetud kohustusi (49). Seepärast teeb komisjon vajaduse korral ja kui see on sisuliselt põhjendatud Madalmaade põhjendatud taotluse alusel järgmised muudatused: i) pikendab meetmete kestvust, mida Madalmaad on kohustunud rakendama vastavalt käesolevale otsusele, või ii) loobub Madalmaade poolt vastavalt käesolevale otsusele võetud kohustuste ühest või mitmest osast või muudab neid või asendab need.
            
         6.   KOKKUVÕTE
   
   
               (155)
            
            
               Esiteks on langenud väärtusega varade meede Madalmaade poolt 20. oktoobril 2009 esitatud muudatuste tõttu kooskõlas langenud väärtusega varade teatisega ja tuleks seega kuulutada ühisturuga kokkusobivaks vastavalt asutamislepingu artikli 87 lõike 3 punktile b.
            
         
               (156)
            
            
               Teiseks võimaldavad ümberkorraldamismeetmed ING-l taastada ettevõtte pikaajalise elujõulisuse ning on piisavad kulude jagamise seisukohast ja sobivad ning proportsionaalsed kõnealuste abimeetmete põhjustatud konkurentsimoonutuste kõrvaldamiseks. Esitatud ümberkorralduskava vastab ümberkorraldust käsitleva teatise tingimustele ja tuleks seega lugeda ühisturuga kokkusobivaks vastavalt asutamislepingu artikli 87 lõike 3 punktile b. Kapitalisüsti meetmeid ja juba antud garantiisid võib seepärast pikendada vastavalt ümberkorralduskavale. Otsusega N 528/08 kehtestatud ajutised bilansipiirangud tuleks siiski kõrvaldada.
            
         
               (157)
            
            
               Kolmandaks tuleks ümberkorralduskava raames esitatud täiendavad abimeetmed, st esimese taseme põhiomavahendite koosseisu kuuluvate väärtpaberite Madalmaadelt tagasiostmise tingimuste muudatused ja ette nähtud vastutusgarantiid, kuulutada samuti ühisturuga kokkusobivaks vastavalt asutamislepingu artikli 87 lõike 3 punktile b, võttes arvesse ümberkorralduskavas turumoonutuste kõrvaldamiseks ette nähtud meetmete põhjalikkust ja asjaolu, et riigiabi aitab abisaajal suurendada oma elujõulisust. See kehtib ka Madalmaade antud kapitali tagasimaksmise korralduse muudetud tingimustest tuleneva abi suhtes,
            
         ON VASTU VÕTNUD KÄESOLEVA OTSUSE:
   Artikkel 1
   Langenud väärtusega varade meede, mille Madalmaad võtsid vastu seoses ettevõtja ING nn Alt-A portfelliga, kujutab endast riigiabi asutamislepingu artikli 87 lõike 1 tähenduses.
   Abi on I lisas sätestatud kohustuste täitmise korral ühisturuga kokkusobiv.
   Artikkel 2
   Ümberkorraldamisabi, mille Madalmaad andsid ettevõtjale ING, kujutab endast riigiabi asutamislepingu artikli 87 lõike 1 tähenduses.
   Abi on II lisas sätestatud kohustuste täitmise korral ühisturuga kokkusobiv.
   Komisjoni 12. novembri 2008. aasta otsusega ING rekapitaliseerimise meetme kohta kehtestatud ajutine bilansimahu kasvu keeld on kõrvaldatud.
   Artikkel 3
   Käesolev otsus on adresseeritud Madalmaade Kuningriigile.
   
      Brüssel, 18. november 2009
      
         
            Komisjoni nimel
         
         
            komisjoni liige
         
         Neelie KROES
      
   
   
      (1)  Komisjoni otsus juhtumis C 10/09 (ex N 138/09) – ING (ELT C 158, 11.7.2009, lk 13).
   
      (2)  Komisjoni otsus juhtumis N 528/08: ING (ELT C 328, 23.12.2008, lk 10).
   
      (3)  Komisjoni otsus juhtumis C 10/09 (ex N 138/09) – ING (ELT C 158, 11.7.2009, lk 13).
   
      (4)  ELT C 72, 26.3.2009, lk 1.
   
      (5)  Vt joonealune märkus 1.
   
      (6)  Veel avaldamata.
   
      (7)  Komisjoni 7. juuli 2009. aasta otsus juhtumites N 379/09 ja NN 16/09 (veel avaldamata).
   
      (8)  Põhjendustes 19 ja 24 esitatud turuosad Madalmaade turul põhinevad komisjoni otsuses juhtumis Comp/M.4844: Fortis/ABN Amro Assets avaldatud andmetel. Turuosi käsitlevad andmed erinevad teataval määral Madalmaade esitatud ajakohastatud andmetest. Kuna erinevused ei ole käesoleva otsuse seisukohast olulised, kasutab komisjon järjepidevuse huvides kontrollitud andmeid.
   
      (9)  Mõned selle teksti osad on konfidentsiaalse teabe kaitsmiseks asendatud. Need osad on nurksulgudes ja tähistatud ühe tärniga.
   
      (10)  Mõned selle teksti osad on konfidentsiaalse teabe kaitsmiseks välja jäetud. Need osad on asendatud kolme punktiga nurksulgudes ja tähistatud kahe tärniga.
   
      (11)  Meedet on üksikasjalikult kirjeldatud komisjoni 12. novembri 2008. aasta otsuses N 528/08.
   
      (12)  Trahv ennetähtaegse tagasimaksmise eest arvutatakse järgmiselt: 650 000 000 eurot * (tagasiostetavate väärtpaberite arv/500 000 000) * (väljalaskmisest möödunud päevade arv)/365) * (valitsev hind – 10)/(12,5 – 10), kus valitsev hind on keskmine turuhind viis päeva enne tagasimaksmist; hinnavahemik on 11,20 (k.a) – 12,45 (k.a) eurot.
   
      (13)  Komisjoni otsus juhtumis N 611/08 (ELT C 247, 15.10.2009, lk 2).
   
      (14)  Komisjoni otsus juhtumis N 569/09 (ELT C 9, 14.1.2009, lk 3).
   
      (15)  Rahastamistasu on 3 % (rahastamise väidetav kulu Madalmaade jaoks USA dollarites) ja 0,5 % kasumimarginaali summa.
   
      (16)  Tasu suureneb alles 25. oktoobrist 2009. Korrigeerimist taotleti ja selle suuruseks hinnati 15,6 baaspunkti, et hüvitada ajavahemikul 26. jaanuarist 2009 kuni 25. oktoobrini 2009 tasumata jäänud summad. Korrigeeritakse nii rahastamistasu (mida ING sai Madalmaadelt) vähendamist 50 baaspunkti võrra kui ka garantiitasu (mida ING maksis Madalmaadele) suurendamist 67 baaspunkti võrra.
   
      (17)  See toimub juhul, kui ING ostab portfelli täielikult või osaliselt Madalmaadelt tagasi.
   
      (18)  […].
   
      (19)  Ajavahemikul 2004–2007 saadi keskmiselt 52 % kontserni maksueelsest tulust kindlustustegevusest.
   
      (20)  […].
   
      (21)  Eeldades, et tagasimaksmine toimub 400 päeva möödumisel väljalaskest.
   
      (22)  Mittelikviidsete varade katteks antav abi.
   
      (23)  […].
   
      (24)  Eelkõige juhul, kui loovutamine toimub juba alanud avaliku pakkumise menetlusega ja oluline osa (vähemalt 30 %) aktsiapaigutustest on tehtud enne loovutusperioodi lõppu, kaalub komisjon (Madalmaade valitsuse, ING ja vastutava isikuga konsulteerides) ettevõttele lisaaja andmist ülejäänud aktsiate paigutamiseks.
   
      (25)  Eri piirkondade ja/või ettevõtete jaoks võib määrata erinevad vastutavad isikud.
   
      (26)  […].
   
      (27)  Tingimusel, et osa märkimisõiguse emissiooni tulust kasutatakse kupongimakseteks.
   
      (28)  Vt komisjoni teatis finantssektori elujõulisuse taastamise ja praeguse kriisi olukorras riigiabi eeskirjade kohaste ümberkorraldamismeetmete hindamise kohta (ELT C 195, 19.8.2009, lk 9), punkt 26.
   
      (29)  Eeldades, et euro ja USA dollari vahetuskurss on 1,3.
   
      (30)  ING Bank’i riskiga kaalutud varade koguväärtus oli 2008. aasta lõpus 343 miljardit eurot.
   
      (31)  Võttes arvesse omavahendite normatiivi 2008. aasta lõpus.
   
      (32)  Komisjoni 4. juuli 2008. aasta otsus juhtumis C 9/08: SachsenLB (veel avaldamata); komisjoni 29. mai 2009. aasta otsus juhtumis N 264/09: HSH Nordbank AG-le antud ettevõtte päästmisabi (ELT C 179, 1.8.2009, lk 1); komisjoni 7. mai 2009. aasta otsus juhtumis N 244/09: Commerzbank (ELT C 147, 27.6.2009, lk 4).
   
      (33)  Vt ümberkorraldamist käsitleva teatise punkti 7 viimane põhjendus ja punkt 27.
   
      (34)  Komisjoni 7. juuli 2009. aasta otsus juhtumites N 379/09 ja NN 16/09 (veel avaldamata).
   
      (35)  Koosneb 52 baaspunktist aastas hindamise eest, 15 baaspunktist aastas valitsemistasu eest ja 15,6 baaspunktist aastas maksete eest, mis jäid riigil saamata ajavahemikul 26. jaanuarist 2009 kuni 25. oktoobrini 2009.
   
      (36)  Madalmaade hinnangute kohaselt on rahastamiskulu USA dollarites ligikaudu 3 % 5–7 aasta jooksul, mis vastab portfelli kaalutud keskmisele elueale.
   
      (37)  Eeldades, et hüvitamine toimub nõuetekohaselt; nii on praegu sätestatud.
   
      (38)  ELT C 195, 19.8.2009, lk 9.
   
      (39)  ELT C 244, 1.10.2004, lk 2. Sõnaselge viide on esitatud pangandusteatise punktis 42.
   
      (40)  Vt 30. märtsi 2009. aasta otsus, mis käsitleb langenud väärtusega varasid, punkt 83.
   
      (41)  ELT C 10, 15.1.2009, lk 2.
   
      (42)  ELT C 270, 25.10.2008, lk 8.
   
      (43)  Vt 8. oktoobri 2009. aasta MEMO/09/441 – komisjon tuletab meelde eeskirju, mis käsitlevad esimese ja teise taseme omavahendite tehinguid pankades, millele suhtes on algatatud ümberkorraldusabi uurimine.
   
      (44)  Kui arvesse võtta üksnes kindlustusele eraldatud abisummat, siis vastab see 50 %-le ING Insurance’i omavahendite normatiivist. See võrdub 4 %-ga panga riskiga kaalutud varade väärtusest, sest see kujutab endast poolt ettevõtte tegevuseks nõutavast miinimumkapitalist.
   
      (45)  Sama kehtib ka rekapitaliseerimise meetme reklaamimise keelu suhtes, mida ING rikkus Itaalias ja Hispaanias mitme päeva jooksul pärast riigiabi saamist.
   
      (46)  Sarnane: komisjoni 7. mai 2009. aasta otsus juhtumis N 244/09: kapitalisüst Commerzbank’ile (ELT C 147, 27.6.2009, lk 4, punkt 111).
   
      (47)  Komisjoni 7. mai 2009. aasta otsuses juhtumis N 244/09: Commerzbank (ELT C 147, 27.6.2009, lk 4) kiitis komisjon heaks keelu kolme soodsaimat hinda pakkuva konkurendi puhul. Komisjoni 18. novembri 2009. aasta otsuses juhtumis C 18/09: KBC (veel avaldamata) kiitis komisjon heaks hinnaliidrina tegutsemise keelu, mille puhul KBC võttis kohustuse mitte pakkuda hindu, mis on soodsamad kui hinnad, mida pakub tema kõige soodsamate hindadega konkurent kümne kõige suurema turuosaga ettevõtte seas asjaomasel turul.
   
      (48)  Komisjoni 7. mai 2009. aasta otsuses juhtumis N 244/09: Commerzbank (ELT C 147, 27.6.2009, lk 4) ja 18. novembri 2009. aasta otsuses juhtumis C 18/09: KBC (veel avaldamata) leidis komisjon, et on õige, kui keeld piirdub turgudega, kus pank on oluliselt esindatud, mis hinnaliidrina tegutsemise keelu puhul on määratletud kui turg, kus panga turuosa on vähemalt 5 %.
   
      (49)  Komisjoni 22. oktoobri 2008. aasta otsus juhtumis C 10/08: IKB (ELT L 278, 23.10.2009, lk 32).
   
      I LISA
      Seoses langenud väärtusega varade meetmega tuleb täita järgmised kohustused:
      
                  —
               
               
                  alates 25. oktoobrist 2009 teeb ING Group Madalmaadele täiendavaid makseid summades, mis vastavad Alt-A hüvitisele, mida on korrigeeritud – 50 baaspunkti võrra ING saadud rahastamistasu puhul ja + 82,6 baaspunkti võrra ING makstud garantiitasu puhul. Garantiitasuga seotud korrigeerimine hõlmab 15,6 baaspunkti, mis kajastab korrigeerimist seoses ajavahemikuga 26. jaanuarist 2009 (IABFi, st langenud väärtusega varade meetme algus) kuni 25. oktoobrini 2009. Täiendavaid makseid tehakse IABF-kokkuleppe kehtivuse ajal ja selles sätestatud ulatuses;
               
            
                  —
               
               
                  esialgse IABF-kokkuleppe terviklikkuse tagamiseks tehakse täiendavad maksed vastavalt ING Group’i ja Madalmaade vahel sõlmitud eraldi lepingule;
               
            
                  —
               
               
                  kui IABF tühistatakse ennetähtaegselt, ei toimu täiendavate maksete tasaarveldamist, välja arvatud ajavahemiku 26. jaanuarist 2009 kuni 25. oktoobrini 2009 eest (st garantiitasuga seotud korrigeerimises sisalduvad 15,6 baaspunkti). Esialgse tehingu osalise või täieliku tühistamise korral tuleb tasuda täiendavate maksete tasumata osa, mis on seotud ajavahemikuga 26. jaanuarist 2009 kuni 25. oktoobrini 2009 (st garantiitasuga seotud korrigeerimises sisalduvad 15,6 baaspunkti). Kui IABF tühistatakse osaliselt, toimub ennetähtaegse tagasiostu proportsionaalne tasaarveldus;
               
            
                  —
               
               
                  Madalmaad võtavad kohustuse teatada komisjonile kõikidest meetmetest, mis võetakse langenud väärtusega varade meetme osaliseks või täielikuks tühistamiseks.
               
            
   
      II LISA
      Seoses ümberkorraldamisabiga tuleb täita järgmised kohustused:
      
                  a)
               
               
                  seoses bilansimahu vähendamisega ning kohustusega loovutada kindlustustegevus, ING Direct US ja muud enne 2013. aastat loovutatavad üksused:
                  
                              —
                           
                           
                              ING vähendab 2013. aasta lõpuks bilansimahtu 45 % võrreldes 30. septembri 2008. aasta seisuga ja loovutab põhjenduses 57 nimetatud üksused, eelkõige Insurance’i ja ING Direct US’i […];
                           
                        
                              —
                           
                           
                              kõnealused arvud põhinevad prognoosil, milles ei ole arvesse võetud tavapärase kasvu võimalikku mõju ning millest on välja jäetud täiendav kasv, mis tuleneb võimalikest uutest regulatiivsetest nõuetest, näiteks juhul kui vastavalt (uutele) Euroopa Liidu määrustele hakatakse pankadelt nõudma olulisemalt suuremate likviidsuspuhvrite olemasolu. Selliste nõuete tõttu võib bilansimaht suureneda praegusest prognoosist oluliselt rohkem;
                           
                        
                              —
                           
                           
                              ING ei sea oma ettevõtete bilansimahu tavapärasele kasvule (st kasvule, mis ei ole seotud omandamistega) piiranguid. […]. Tulevikus kasutab ING klientide kasvanud hoiuseid peamiselt selleks, et anda rohkem laene reaalmajandusele (ettevõtted ja tarbijad) ja vähendada investeeringuid Ameerika Ühendriikides asuvate CMBSi ja RMBSi kõrgema riskiteguriga varadesse. […] (1);
                           
                        
                              —
                           
                           
                              kui üksused, mille ING on kohustunud müüma (loetletud põhjenduses 57) ei ole 31. detsembriks 2013 loovutatud (näiteks sõlmitud lõpliku siduva müügilepingu alusel), võib komisjon vajaduse korral ja erakordsete asjaolude ilmnemisel kõnealust ajavahemikku Madalmaade taotluse alusel pikendada (2). Sellisel juhul võib komisjon ka i) nõuda, et Madalmaad määraksid ühe või mitu (loovutamise eest) vastutavat isikut, (3) kelle valib ja kelle ametisse määramise ettepaneku teeb ING (ja kiidab heaks komisjon), […];
                           
                        
                              —
                           
                           
                              kui Madalmaad taotlevad kõnealuse perioodi pikendamist, esitavad nad komisjonile hiljemalt üks kuu enne perioodi lõppemist vastava taotluse koos põhjendusega. Erakordsete asjaolude ilmnemisel on Madalmaadel õigus taotleda perioodi pikendamist ka viimase kuu jooksul;
                           
                        
            
                  b)
               
               
                  lisaks sellele tagavad Madalmaad, et ING järgib omandamise keeldu:
                  
                              —
                           
                           
                              ING hoidub teatava ajavahemiku jooksul finantseerimisasutuste omandamisest. Kõnealune kohustus kehtib kolme aasta jooksul alates komisjoni otsuse kuupäevast või kuni kuupäevani, mil ING on esimese taseme põhiomavahendite koosseisu kuuluvad väärtpaberid Madalmaadele täielikult tagasi maksnud (sh asjaomane esimese taseme põhiomavahendite koosseisu kuuluvate väärtpaberite kupongidelt kogunenud intress ja lõpetamistasud), olenevalt sellest, kumb periood on lühem. Samuti hoidub ING sama ajavahemiku jooksul (muude) ettevõtete omandamisest, kui nende omandamine aeglustaks esimese taseme põhiomavahendite koosseisu kuuluvate väärtpaberite Madalmaadele tagasimaksmist;
                           
                        
                              —
                           
                           
                              nimetatud keelust olenemata võib ING omandada ettevõtteid pärast komisjonilt selleks loa saamist, eelkõige juhul, kui see on vajalik finantsstabiilsuse või konkurentsi tagamiseks asjaomasel turul;
                           
                        
            
                  c)
               
               
                  lisaks tagavad Madalmaad, et ING järgib hinnaliidrina tegutsemise keeldu:
                  
                              —
                           
                           
                              ING ei paku komisjoni eelneva loata (allpool määratletud turgudel) ING standardtooteid hindadega, mis on soodsamad kui hinnad, mida pakuvad Euroopa Liidu turgudel, kus ING turuosa on suurem kui 5 %, tema kolm kõige soodsamate hindadega otsest konkurenti;
                           
                        
                              —
                           
                           
                              kõnealust tingimust kohaldatakse üksnes ING standardtoodete puhul järgmistel tooteturgudel: i) hoiuste jaeturg, ii) hüpoteeklaenude jaeturg, iii) hüpoteeklaenude või hoiustega seotud tooted erapanganduses ja iv) VKEde hoiused (VKEd määratletakse vastavalt väikese ja keskmise suurusega ettevõtte määratlusele, mida ING kasutab oma tegevuses asjaomases riigis). Kui ING saab teada, et ta pakub oma tooteid soodsamate hindadega kui kolm kõige soodsamate hindadega konkurenti, korrigeerib ING võimalikult kiiresti ja põhjendamatult viivitamata oma hinnad käesoleva kohustusega kooskõlas oleva tasandini;
                           
                        
                              —
                           
                           
                              kõnealust tingimust kohaldatakse kolme aasta jooksul alates käesoleva otsuse kuupäevast või kuni kuupäevani, mil ING on esimese taseme põhiomavahendite koosseisu kuuluvad väärtpaberid Madalmaadele täielikult tagasi maksnud (sh asjaomane esimese taseme põhiomavahendite koosseisu kuuluvate väärtpaberite kupongidelt kogunenud intress ja lõpetamistasud), olenevalt sellest, kumb periood on lühem. Tingimuse täitmise kontrollimiseks nimetatakse Madalmaades ametisse ING valitud ja soovitatud järelevalve eest vastutav isik. Järelevalve eest vastutava isiku kiidab heaks komisjon;
                           
                        
                              —
                           
                           
                              selleks et toetada ING pikaajalist elujõulisust, hoidub ING Direct komisjoni eelneva loata tegutsemisest hinnaliidrina seoses ING standardtoodete pakkumisega Euroopa Liidu hüpoteeklaenude ja hoiuste jaeturul kolme aasta jooksul alates käesoleva otsuse kuupäevast või kuni kuupäevani, mil ING on esimese taseme põhiomavahendite koosseisu kuuluvad väärtpaberid Madalmaadele täielikult tagasi maksnud (sh asjaomane esimese taseme põhiomavahendite koosseisu kuuluvate väärtpaberite kupongidelt kogunenud intress ja lõpetamistasud), olenevalt sellest, kumb periood on lühem. Kui ING saab teada, et ta on Euroopa Liidu hüpoteeklaenude või hoiuste jaeturul hinnaliider, korrigeerib ta võimalikult kiiresti ja põhjendamatult viivitamata oma hinnad käesoleva kohustusega kooskõlas oleva tasandini;
                           
                        
                              —
                           
                           
                              kõnealuse tingimuse täitmise kontrollimiseks nimetatakse Madalmaades ametisse ING valitud ja soovitatud järelevalve eest vastutav isik. Järelevalve eest vastutava isiku kiidab heaks komisjon;
                           
                        
            
                  d)
               
               
                  Madalmaad võtavad endale mitu konkreetset kohustust seoses WUH/Interadviese eraldamisega:
                  
                              —
                           
                           
                              ING asutab Madalmaades loovutuste jaoks uue ettevõtte, mis eraldatakse tema praegusest Madalmaade jaepangandustegevusest. Eraldatud ettevõte peab olema elujõuline ja konkurentsivõimeline ettevõte, mis tegutseb iseseisvalt ja sõltumatult ING ülejäänud üksustest ning mille saab üle anda sobivale ostjale. Uus ettevõte moodustatakse WUH/Interadviese pangandusosakonna, mis praegu osaleb Madalmaades kindlustustegevuses, ja ING Bank’i tarbijalaenude portfelli alusel. WUH/Interadvies on ING äriüksus, mis tegutseb Nationale Nederlanden Insurance’i koosseisus. Tegemist on (peamiselt) hüpoteekpangaga, mis tegutseb talle antud tegevusloa alusel. See on elujõuline eraldiseisev ettevõte, millel on enda klienditeenindusega tegelev müügipersonal ja kindlat tulu saav sõltumatu organisatsioon. Eraldamine toimub järelevalve eest vastutava isiku järelevalve all koostöös tegevuse lahususe eest vastutava juhiga. Sellega seoses võib järelevalve eest vastutav isik anda eraldamisperioodi jooksul ING-le soovitusi materiaalsete ja mittemateriaalsete varade loovutamisse kaasamise kohta, kui see on tema objektiivse arvamuse kohaselt vajalik, et tagada ING eespool nimetatud tulemustele orienteeritud kohustuste täitmine ja eelkõige loovutatava üksuse elujõulisus ning konkurentsivõime. Juhul kui ING ei nõustu järelevalve eest vastutava isiku objektiivse nõudega kaasata materiaalsed ja mittemateriaalsed varad, et tagada loovutatava üksuse elujõulisus ja konkurentsivõime, teatab ING sellest kirjalikult järelevalve eest vastutavale isikule. Sellisel juhul kohtub ING juhatus […] jooksul järelevalve eest vastutava isikuga, et jõuda kokkuleppele. Kui kokkuleppele ei jõuta, määravad ING ja järelevalve eest vastutav isik koos viivitamata sõltumatu kolmanda isiku, kellel on finantssektori alased eriteadmised (edaspidi „ekspert”) ning kes kuulab ära poolte väited ja on vahendajaks lahenduse leidmisel. Kui lahendust ei leita, teeb ekspert […] jooksul enda ametisse määramisest otsuse asjaomaste materiaalsete ja mittemateriaalsete varade kaasamise objektiivse nõude kohta ning pooled nõustuvad eksperdi otsusega ja tegutsevad vastavalt otsusele. Järelevalve eest vastutav isik kirjeldab vaidlusküsimusi komisjonile esitatavas aruandes;
                           
                        
                              —
                           
                           
                              ING võtab kohustuse tagada optimaalsed loovutustingimused, koostades eraldatud üksuse jaoks äriplaani, luues internetiplatvormi ja suunates üksusesse müügijõud. Samuti tagab ING maksesuutlikkuse (kaubanduslikel tingimustel), kui ostja seda nõuab. Lisaks aitab ING luua Treasury funktsiooni ja tagab rahastamise kaks aastat pärast loovutamist, kusjuures ING rahastamisabi väheneb järk-järgult nimetatud kahe aasta jooksul. ING rahastamisabi WUH-le põhineb ettevõttesisese rahastamise siirdehindadel. ING kavatseb taotleda Madalmaadelt riigi garanteeritud rahastamist kuni […] miljardi euro ulatuses, et rahastada WUH tegevust. Sellisel juhul kohustuvad Madalmaade ametiasutused teatama kõnealusest meetmest eraldi;
                           
                        
                              —
                           
                           
                              lisaks sellele hoidub ING vaheperioodil […] WUH klientidele selliste toodete aktiivsest pakkumisest, mida WUH pakub oma klientidele käesoleva otsuse vastuvõtmise kuupäeval;
                           
                        
                              —
                           
                           
                              ING eraldab WUH tegevuse […] jooksul. Pärast eraldamisperioodi […] hoiab ING WUH tegevuse enda tegevusest lahus ja loovutab selle […] (4);
                           
                        
                              —
                           
                           
                              järelevalve eest vastutav isik ja tegevuse lahususe eest vastutav juht määratakse ametisse […] jooksul pärast komisjoni käesoleva otsuse kuupäeva ning loovutamise eest vastutav isik määratakse ametisse […]. Kõik vastutavad isikud määratakse ametisse Madalamaade ametiasutuste poolt ning need valib ja soovitab ING. Vastutavad isikud kiidab heaks komisjon;
                           
                        
            
                  e)
               
               
                  ümberkorraldusperioodil ametisse nimetatud vastutavate isikutega seotud kulud kannab ING;
               
            
                  f)
               
               
                  elujõulisuse taastamiseks tagavad Madalmaad, et ING täidab järgmised kohustused:
                  
                              —
                           
                           
                              ING kohustub eelistama turutingimuste paranemise korral muul kui deposiitidel põhineval rahastamisel pikemaajalist rahastamist, emiteerides rohkem võlakirju tähtajaga üle ühe aasta. […];
                           
                        
                              —
                           
                           
                              ING püüab võimalikult kiiresti loobuda kahekordsest võimendusest (st põhivõla kasutamisest tütarettevõtjates omakapitalina) ja võtab kohustuse loobuda sellest hiljemalt […]. Kahekordne võimendus kaob automaatselt pärast ING Group’i muutumist reguleeritud pangaks;
                           
                        
            
                  g)
               
               
                  seoses kupongimaksete edasilükkamise ja ning esimese ja teise taseme omavahendite koosseisu kuuluvate väärtpaberite tagasiostmisega tagavad Madalmaad, et ING täidab järgmised kohustused:
                  
                              —
                           
                           
                              kui märkimisõiguse emissioon on suurem, kui on vajalik 50 % esimese taseme põhiomavahendite koosseisu nimekirja kuuluvate väärtpaberite tagasiostmiseks, sh asjaomane kogunenud intress ja lõpetamistasu, ei pea ING 8. ja 15. detsembri 2009. aasta (5) ja hilisemaid hübriidväärtpaberite kupongimakseid edasi lükkama;
                           
                        
                              —
                           
                           
                              kui märkimisõiguse emissiooni ei toimu ja ING jäi eelmisel aastal kahjumisse, peab ING oma volituste piires lükkama hübriidväärtpaberite kupongimaksed edasi kolme aasta võrra alates komisjoni käesoleva otsuse kuupäevast või kuni kuupäevani, mil ING on esimese taseme põhiomavahendite koosseisu kuuluvad väärtpaberid Madalmaadele täielikult tagasi maksnud (sh asjaomane esimese taseme põhiomavahendite koosseisu kuuluvate väärtpaberite kupongidelt kogunenud intress ja lõpetamistasud), olenevalt sellest, kumb periood on lühem;
                           
                        
                              —
                           
                           
                              Madalmaad mõistavad, et komisjon ei poolda, et riigiabi saajad maksavad omavahendite (omakapital ja allutatud laenud) eest hüvitist, kui nende tegevusest ei saada piisavalt kasumit, (6) ning et komisjon on sellega seoses põhimõtteliselt vastu teise taseme omavahendite ja esimese taseme omavahendite koosseisu kuuluvate hübriidväärtpaberite tagasiostmisele. ING-l on kahju arusaamatuse pärast, mis tekkisid seoses madalama teise taseme omavahendite koosseisu kuuluvate võlakirjade tagasiostmisega 14. oktoobril 2009. Kolme aasta jooksul alates käesoleva otsuse kuupäevast või kuni kuupäevani, mil ING on esimese taseme põhiomavahendite koosseisu kuuluvad väärtpaberid Madalmaadele täielikult tagasi maksnud (sh asjaomane esimese taseme põhiomavahendite koosseisu kuuluvate väärtpaberite kupongidelt kogunenud intress ja lõpetamistasud), olenevalt sellest, kumb periood on lühem, esitatakse teise taseme omavahendite ja esimese taseme omavahendite koosseisu kuuluvate hübriidväärtpaberite tagasiostmise ettepanekud iga juhtumi puhul eraldi komisjonile heakskiitmiseks;
                           
                        
            
                  h)
               
               
                  Madalmaad tagavad, et ING ei kasuta rekapitaliseerimise meedet konkurentsieelisena massiturunduses;
               
            
                  i)
               
               
                  Madalmaad tagavad, et ING järgib tasustamispoliitika ja turundustegevuse piiranguid, mille järgimise kohustuse ta on võtnud esimese taseme põhiomavahendite koosseisu kuuluvaid väärtpabereid ja mittelikviidsete varade katteks antavat abi käsitlevates kokkulepetes;
               
            
                  j)
               
               
                  ING ja Madalmaad võtavad kohustuse esitada komisjonile alates käesoleva otsuse kuupäevast kord kuue kuu jooksul ümberkorralduskava rakendamise eduaruande;
               
            
                  k)
               
               
                  Madalmaade ametiasutused võtavad kohustuse rakendada ING ümberkorralduskava täielikult enne 2013. aasta lõppu.
               
            
         (1)  […].
      
         (2)  Eelkõige juhul, kui loovutamine toimub juba alanud avaliku pakkumise menetlusega ja oluline osa (vähemalt 30 %) aktsiapaigutustest on tehtud enne loovutusperioodi lõppu, kaalub komisjon (Madalmaade valitsuse, ING ja vastutava isikuga konsulteerides) ettevõttele lisaaja andmist ülejäänud aktsiate paigutamiseks.
      
         (3)  Erinevate piirkondade ja/või ettevõtete jaoks võib määrata erinevad vastutavad isikud.
      
         (4)  […].
      
         (5)  Tingimusel, et osa märkimisõiguse emissiooni tulust kasutatakse kupongimakseteks.
      
         (6)  Vt komisjoni teatis finantssektori elujõulisuse taastamise ja praeguse kriisi olukorras riigiabi eeskirjade kohaste ümberkorraldamismeetmete hindamise kohta (ELT C 195, 19.8.2009, lk 9), punkt 26.